text:
MASHOKO OKUWEDZERA
Jesu Akaberekwa Muna December Here?
BHAIBHERI haritiudzi pakaberekwa Jesu. Zvisinei, rinotipa chikonzero chakanaka chokugumisa kuti haana kuberekwa muna December.
Funga nezvemamiriro okunze panguva iyoyo yegore muBhetrehema, umo Jesu akaberekerwa. Mwedzi wechiJudha waKisrevhi (unoenderana naNovember/December) waiva mwedzi waitonhora uye wainaya. Mwedzi waitevera iwoyo waiva Tebheti (December/January). Ndiwo waitonhora zvakanyanyisa pagore, uchitombova nesinou munzvimbo dzakakwirira. Ngationei zvatinoudzwa neBhaibheri nezvemamiriro okunze enzvimbo iyoyo.
Munyori weBhaibheri anonzi Ezra anoratidza kuti zvechokwadi Kisrevhi waiva mwedzi waizivikanwa kuti waitonhora uye wainaya. Pashure pokutaura kuti boka revanhu vakanga vaungana muJerusarema “mumwedzi wechipfumbamwe [Kisrevhi] pazuva rechimakumi maviri romwedzi,” Ezra anotaura kuti vanhu ‘vaidedereswa nemvura yainaya.’ Nezvemamiriro okunze panguva iyoyo yegore, vanhu vakanga vaungana vakati: “Uno mwaka wokunaya kwemvura, hazvibviri kumira panze.” (Ezra 10:9, 13; Jeremiya 36:22) Hazvishamisi kuti vafudzi vaigara kudivi iroro renyika vaiva nechokwadi chokuti ivo nemapoka avo ezvipfuwo vaisava kunze usiku December paaisvika!
Zvisinei, Bhaibheri rinotaura kuti vafudzi vakanga vari musango vachifudza mapoka avo ezvipfuwo usiku pakaberekwa Jesu. Kutaura chokwadi, munyori weBhaibheri Ruka anoratidza kuti panguva iyoyo, “vafudzi vaigara kunze kwemisha vachitarisira mapoka avo ezvipfuwo panguva dzokurinda usiku” pedyo neBhetrehema. (Ruka 2:8-12) Ona kuti zvechokwadi vafudzi vaigara kunze kwemisha, kwete kungofamba-famba kunze mukati mezuva. Vaiva nemapoka avo ezvipfuwo musango usiku. Kutsanangurwa ikoko kwokugara kunze kwemisha kunokodzera mamiriro okunze anotonhora uye okunaya eBhetrehema muna December here? Kwete, hakukodzeri. Naizvozvo mamiriro ezvinhu ane chokuita nokuberekwa kwaJesu anoratidza kuti haana kuberekwa muna December. *
Shoko raMwari rinotiudza nguva chaiyo yakafa Jesu, asi rinotipa mashoko mashomanana ane chokuita nepaakaberekwa. Izvi zvinotiyeuchidza mashoko aMambo Soromoni okuti: “Zita rakanaka riri nani pane mafuta akanaka, uye zuva rokufa riri nani pane zuva rokuberekwa kwomunhu.” (Muparidzi 7:1) Saka, hazvishamisi kuti Bhaibheri rinopa mashoko akawanda, akadzama ane chokuita noushumiri hwaJesu uye rufu asi mashoko mashomanana ane chokuita nenguva yaakaberekwa.
^ ndima 1 Kuti uwane mamwe mashoko, ona mapeji 215-218 ebhuku rinonzi Kukurukurirana Tichishandisa Magwaro rakabudiswa neZvapupu zvaJehovha.


c: text/html

text:
Rwanda
Rwanda inyika yakakomberedzwa nedzimwe yakatambarara kubva nechepakati kuenda kumabvazuva kweAfrica uye iri kuzasi kwemuenzanisi nemadhigirii mashomane. Rwanda yakaganhurana neyika dzinoti: Uganda, Tanzania, Burundi neDemocratic Republic of the Congo. Rwanda iri muDunhu reNyanza Huru dzeAfrica. Rwanda iri pakakwirira, murutaranyika rwayo munowanikwa makomo ari kumadokero nesavanna kumabvazuva; uye ine madziva mazhinji akapararira nenyika. Mwaka yeko inoenderana nesubtropical ichiwana mwaka miviri yekunaya kwemvura nemwaka yekuwoma miviri zvakare.

robotstxt: allowed

filter: keep


text:
Njodzi Dzinongoitika Dzoga Ishamhu yaMwari Here?
Mhinduro yeBhaibheri
Bhaibheri haridzidzisi kuti Mwari ndiye anokonzera njodzi dzinongoitika dzoga dzatiri kuona mazuva ano. Mitongo yaMwari inotaurwa nezvayo muBhaibheri yakasiyana nokure nenjodzi dzinongoitika dzoga.
Mwari asati aita chinhu anotanga aongorora mativi ose. Bhaibheri rinoti: “
Munhuwo zvake anoona zvinooneka nemaziso; asi Jehovha, anoona zvakaita mwoyo.”
—1 Samueri 16:7.
Jehovha anoona zvakaita mwoyo wemunhu mumwe nomumwe uye anoparadza chete vaanoona kuti vakaipa.
—Genesisi 18: 23-32.
Mwari anotanga nokupa nyevero uye kuita izvi kunobatsira kuti vanenge vateerera vaponeswe.
Kakawanda kacho, njodzi dzinongoitika dzoga dzinongoerekana dzaitika pasina kana nyevero, uye dzinouraya kana kukuvadza chero munhu. Asiwo kune rimwewo divi, vanhu ndivo vari kuita kuti njodzi idzi dzinyanye kuitika nemhaka yokuparadza masango, mhepo nezvimwewo uye nokuvaka munzvimbo dzinogona kuitika kudenga kwenyika, madutu emvura kana kuti nzvimbo dzine mamiriro ekunze anogona kukonzera njodzi.


text:
Ko Kana Ndisingakwani Pachikwata Chacho?
Zvaunogona kuita
Chokutanga, ona kuti haunzwi uchikwana pachikwata chevanhu vakaita sei.
Zera:
Handinzwi ndichikwana pavanhu . . .
vezera rangu
vechiduku asi vari vakuru kwandiri
vakuru
Pakuita zvimwe zvinhu:
Handinzwi ndichikwana pavanhu . . .
vanogona kumhanya
vane matarenda
vanorova chikoro
Unhu:
Handinzwi ndichikwana pavanhu . . .
vanoita zvinhu vakatsiga
vanozivikanwa nevanhu vakawanda
vanongofarira kutamba vari kapoka vasingafaririwo vamwe
Chechipiri, sarudza mashoko anotsanangura zvaunoita paunenge uri pane vanhu vawataura pamusoro apa.
Ndinonyepedzera kuita senge ndinofarira zvavanofarira kana kuita zvavanoita.
Ndinotanga kutaura zvandinofarira ndosiyana nezvavari kutaura.
Ndinoramba ndakati zii ndichitsvaga mukana wokusvova.
Chechitatu, iwe tanga kuita chimwe chinhu! Usatarisira nguva dzose kuti vanhu vatange kutaura newe, dzimwe nguva ndiwe unofanira kutanga kutaura navo. (VaFiripi 2:4) Ungazviita sei?
Usangoti kwati-kwati nevanhu vezera rako. Funga izvi: Uri kuchema-chema uchiti hauna shamwari nepo iwe uri kungoti kwati-kwati nevezera rako here? Kuita izvozvo ndiko kwatinoti kufa nenyota makumbo ari mumvura!
“Amai vangu vakandikurudzira kuti nditaure nevanhu vakuru kwandiri. Vakandiudza kuti ndichatozoona kuti ndine nyaya dzakawanda dzokutaura nevanhu ivavo. Zvavaitaura chaiva chokwadi, iye zvino ndava neshamwari dzakawanda!”—Helena, 20.
Iva munhu anogona kutaura nevamwe zvakanaka. Chinokosha (1) kuteerera, (2) kubvunza mibvunzo, uye (3) kunyatsoratidza kuti unofarira vamwe.—Jakobho 1:19.
“Ndinoedza kuteerera panzvimbo pokuti ndingova ini ndiri kutaura. Uye pandinenge ndava kutaura, handingotauri zvakawanda nezvangu kana kutaura zvakaipa nezvevamwe.”—Serena, 18.
“Kana munhu akataura nezvechimwe chinhu chandisingazivi, ndinomukumbira kuti anyatsonditsanangurira, izvo zvinobva zvaita kuti anyanye kutaura ini ndichiteerera.”—Jared, 21.
“Ndiri munhu anonyara, saka ndinotozvimanikidza kutaura nevamwe. Asi kana uchida kuva neshamwari, itawo zvinhu zvinoita kuti ufarirwe. Saka iye zvino ndava kutaura nevanhu.”—Leah, 16.


text:
Muzvidzidzo zvinoti: taranyika; jekanyika; fundoyetsimba, rudunhumwe (universe) izwi rinodudza kuhwerengedzwa kwezvinhu zvose zvakasikwa zvikurusei zvinozivikanwa. Rudunhumwe runobata nokusanganisira: sebhe dzose (matter kuEnglish); simba; nyeredzi; nyenyedzi; nguva nemukaha wechadenga.
Kupiwa kwezitaEdit
Zita iri rapiwa richicherechedza kuti icho chinonzi Universe kuEnglish idunhu rimwe rine mamwewo matunhu anopatsanurwa mariri. Nyangwe zvaro rine zvikamu zvizhinji nemapoka mazhinji, rudunhumwe idunhu rimwe rine mitemo yaro, nekudyidzana kwezvinhu zvirimo. Iko kudyidzana kwezvinhu murudunhumwe hakusati kwapera kuongororwa nyangwe naivo ana mazvikokota vanofunda chikamu chemitumbi iri pamukaha wechadenga; kana nemiganhu yerudunhumwe hapana chaiye anoziva kuti inogumira kupi.
Chakakosha pakupiwa kwezita iri ndiko: kugonawo kutaura nerurimi rwedu zvinhu zvikuru, zvinoshamisa, zvisina mukare wakamboona akatizuwira kuti kwakadai kumatenga kuziyenda-nakuenda uko.
Rudunhumwe runobatawo nyika ino yatinorarama pairi nemukaha wechadenga chatinoona zuva nenyeredzi, kunova ndiko kunobhururuka chitundumusere.


text:
Chanza
Chanza (palm in english) ndicho chikamu cheruwoko chatinobata nacho zvinhu chine minwe. Vamwe vatauri vanoti chahwo.
Mazita eminwe[chinja | edit source]
Chara (thumb) ndiwo munwe mupfupi mukobvu unopfumbana nemimwe minwe yose. Kana munhu akabata mupinyi webadza, chara chinopoterera nedivi racho chega. Chara chinshandiswa kutswanya sekutaura kwetsumo inoti: Chara chimwe hachitswanyi inda.
Munongedzi kana kuti Mutendeki (index or pointing finger) ndicho chigunwe chinotevedzana nechara chinova ndicho chinoshandiswa kunongedza.
Mudapakati ndiwo munwe uri pakati pechanza wakareba kudarika mimwe minwe yose.
Kasiyanwa (pinky finger) ndiwo munwe mudukusa uri kune rimwe divi rakapesana nechara. Kukwenya munho nekasiyanwa kunotaurwa apo munhu anenge achiita tarisiro rokuti ave nerombo rakanaka pane chaakamirira kuti chiitike.
Tsika[chinja | edit source]
- Rinzai manja nemhururu. Apa kureva kuti womberai mawoko.
- Kana munhu achishandisa tsvanza kubata-bata, achitsvaka kuti ofamba nepapi murima sezvinoita bofu anonzi ari kutsvanzadzira. Pahuwandu chanza kunenge kwonzi tsvanza.


text:
DZIDZISAI VANA VENYU
Jesu Kristu
—Tinofanira Kuyeukei Nezvake?
Muna December vanhu vakawanda munyika yose vanoona mifananidzo yaJesu ari mucheche. Anenge ari muchidyiro chezvipfuwo, bhokisi hombe rinochengeterwa uswa hwokuti mhuka dzidye. Asi tinofanira kungoyeuka Jesu sekamwana kacheche here?— * Ngatimbotaurei nezvechimwe chinhu chinonyanya kukosha chokuyeuka nezvake. Tinogona kuidzidza kubva pane zvakaitika humwe usiku kuboka revafudzi vaiva mumasango ari pedyo neBhetrehema.
Vafudzi vacho vanongoerekana vaona ngirozi. Inovaudza kuti: “Nhasi maberekerwa Muponesi, uyo ari Kristu Ishe.” Ngirozi yacho inovaudzawo kuti vachanoona Jesu “akaputirwa nemachira, akarara muchidyiro chezvipfuwo.” Dzimwe ngirozi dzakawanda dzinobva dzaonekwa, dzotanga ku“rumbidza Mwari.”
Waizofara here kudai waizonzwa ngirozi dzichirumbidza Mwari?— Vafudzi vacho vari kufara! Vanobva vati, “Tinotofanira kuenda kuBhetrehema tinoona chinhu ichi chaitika.” Pavanosvika ikoko vanoona “Mariya naJosefa, uye mucheche wacho akarara muchidyiro chezvipfuwo.”
Pasina nguva refu vamwe vanouya kuBhetrehema kuna Mariya naJosefa. Vafudzi pavanovaudza zvaitika, vose vanoshamisika. Unofarira kuziva zvinhu izvi zvinoshamisa here?— Vanhu vose vanoda Mwari vanofarira kuzviziva. Iye zvino ngationei kuti sei kuzvarwa kwaJesu kuchiita kuti vanhu vafare zvakadaro. Asi tinofanira kutanga taziva zvakaitika Mariya asati aroorwa.
Rimwe zuva ngirozi inonzi Gabrieri inoshanyira Mariya. Inomuvimbisa kuti achava nemwana uyo “achava mukuru uye achanzi Mwanakomana woWokumusorosoro.” Inobva yawedzera kuti, “Achava mambo . . . , uye hapazovi nomugumo woumambo hwake.”
Mariya anoda kuziva kuti izvi zvingaitika sei sezvo iye asati amborara nemurume. Saka Gabrieri anomutsanangurira kuti: “Simba roWokumusorosoro richakufukidza” uye “chichaberekwa chichanzi chitsvene, Mwanakomana waMwari.” Chaiva chishamiso chakakura chaicho, kutora Mwanakomana waMwari kubva kudenga ndokumuisa mudumbu raMariya kuti ave kacheche!
Wakamboona here mifananidzo ine “varume vakachenjera” vatatu vachishanyira Jesu achangoberekwa vari pamwe chete nevafudzi?— Mifananidzo yakawanda yakadaro inowanzowanika panguva yeKrisimasi. Asi haisi yechokwadi. “Varume vakachenjera” ivavo vaitova vazivi venyeredzi, uye Mwari anovenga zvavaiita. Ngationei kuti zvii zvakaitika pavakasvika. Bhaibheri rinoti: “Pavakapinda mumba vakaona mwana muduku aina amai vake Mariya.” Saka Jesu akanga asisiri mucheche ari muchidyiro chezvipfuwo asi aitogara mumba naJosefa naMariya!
Vazivi venyeredzi vakawana sei Jesu?— Pane “nyeredzi” yakavatungamirira, asi haina kuvatungamirira kuBhetrehema. Yakatanga yavaendesa kuna Mambo Herodhi kuJerusarema. Bhaibheri rinotaura kuti Herodhi aida kuti kana awana Jesu obva amuuraya. Pafunge. Unofunga kuti ndiani akaita kuti chinhu chaiita senyeredzi chitungamirire vazivi venyeredzi kuna Herodhi?— Akanga asiri Mwari wechokwadi, Jehovha, asi aiva muvengi wake, Satani Dhiyabhorosi!
Mazuva ano, Satani anoedza kuita kuti vanhu vafunge kuti Jesu achiri kamwana kacheche. Asi ngirozi Gabrieri yakaudza Mariya kuti: “Achava mambo . . . , uye hapazovi nomugumo woumambo hwake.” Iye zvino Jesu ari kutonga saMambo kudenga, uye nokukurumidza achaparadza vavengi vaMwari vose. Ndizvo zvatinofanira kuyeuka nezvaJesu, uye tinofanira kuudza vamwe nezvazvo.
Verenga muBhaibheri rako
^ ndima 3 Kana uri kuverenga nemwana, kamutsetse ako kari kungokuyeuchidza kumbotura befu uye kukurudzira mwana kuti ataure zvaanofunga.


text:
Dombo
Dombo (rock in English) imhando yegodo rinowanikwa Pasirose. Matombo ane marudzi akasiyana ose akagadzirwa nokuwumbana kwezvinhu zvinosanganisira muchegwa, madzinde akafa, Ivhu rakakukurwa rikazowumbana, manyau echikwatamabwe nezvimwewo.
Matombo akakosha pakuti anoshandiswa: kuvaka dzimba, kuveza mifananidzo, uye kukorora simbi kubva maari.
Marudzi ematombo[chinja | edit source]
Matombo echikwatamabwe[chinja | edit source]
Igneous rocks
Matombo emadzamba[chinja | edit source]
Sedimentary rocks
Matombo eruvandudzo[chinja | edit source]
Metamorphic rocks


text:
Bhavana latest Hot Photos,Bhavana New Photo Gallery,Bhavana Spicy Stills,Bhavana Images,Bhavana Spicy Pics,Bhavana potoshoot,Hot Bhavana,Images of Bhavana,Bhavana,Bhavana photos,Bhavana pics,Bhavana pictures,Bhavana in saree,Bhavana pictures,hot images of Bhavana,hot photo of Bhavana,hot photos of Bhavana,hot pictures of Bhavana,hot scenes of Bhavana,hot Bhavana,hot Bhavana pics,images of Bhavana,images Bhavana,Bhavana latest images of Bhavana,Bhavana hot 2014,Bhavana 2014,teluguimages photo of Bhavana,photos of Bhavana,pics of Bhavana, Picture of Bhavana,Bhavana gallery,Bhavana,Bhavana gallery,Bhavana image,Bhavana images,Bhavana in saree,Bhavana photo,Bhavana photo shoot,Bhavana photos,Bhavana photoshoot,Bhavana pics,Bhavana picture,Bhavana pictures,Bhavana saree,Bhavana stills,Bhavana thighs,Bhavana wallpaper,Bhavana wallpapers,Bhavana latest,Bhavana images,Bhavana in bikini,unseen hot images ,Bhavana in swimsuit Bhavana latest hot,Bhavana latest hot pics,Bhavana new hot pics,Bhavana new pics,Bhavana photo,Bhavana photo gallery,Bhavana photos,Bhavana pics,Bhavana pictures,Bhavana very hot,Bhavana wallpaperBhavana wallpaperswallpapers of Bhavana,
224 Total Views 9 Views Today


text:
Fundoyetsimba
Contents
Ruzivo rwezve Physics[chinja | edit source]
Physics chidzidzo cheScience chine donzvo rokuti tinge tichinzwisisa nyika ino yatigere. Physics inotarisa mitemo inobata pakufamba nokudyidzana kwezvinhu zvose zviri panyika. Chidzidzo ichi chinoongorora kaumbwiro kakaitwa zviri munyika, kufamba kwazvo maringe nokufambawo nenguva uye nzvimbo. Chinodzidzisawo zvakare nhau pamusoro pemhando dzesimba uye ukama huripo pakati pesimba nokuitwa kwebasa.
Chinangwa[chinja | edit source]
Chinangwa chechinyorwa chino kuparura nhaurwa yezvidzidzo zvePhysics. Zvakakosha kuti tinge tichitanga nekutsangangura mazita atinosangana nawo pakukurukura Physics.
Dudziro yeMashoko Anowanikwa Muzvidzidzo zvePhysics[chinja | edit source]
Mukweso - Resistance
Mutemo (Laws)- sokuti mitemo yaNewton wokutanga, wepiri newechitatu. Mutemo inotsangudzwa netsazaniso dzinonyora ukama huripo pakati pezviyero zvakasiyana.
Rudzivo (Direction)- Iri izwi rapiwa kureva kunongedza divi riri kutaurwa nezvaro, riri kuenda chinhu kana force kana chipi chiyero chine nzenda.
Basa (Work)- Basa rinodudzirwa sesimba rinoshanda kana Fosi ichinge yafambisa chinhu zvinoenderana nedzivo yeFosi iyoyo. Basa rinoitwa chete kana Fosi ichinge yafamba nhambwe; Fosi isina chayafambisa hapana basa rinenge raitwa. Basa rine tsazaniso inoti, Basa = Fosi x nhambwe. Basa rinopimwa nechiyero chinonzi Joules.
Simba (Energy)- simba kupimwa kwehuwandu hwebasa rinotarisirwa kuitwa neGumbapamwe (system). Kune marudzi esimba akawanda ose anopimwa nechiyero chinonzi Joule - kunova kuyerwa kwesimba rinenge rashanda kana Fosi ye 1 newton yafamba nhambwe ye 1m ichisunda chinhu. Tsanangudzo yokuti chinonzi gumbapamwe chii iri kutevera mberi.
Pawa (Power)- izwi iri rinodudzira kuitwa kwebasa paumwe hwechiyero chenguva. Kuchivirika knopimwa nechiyero chinonzi Watt kana kuti (Joules/Second). Kana takatarisa mwenje wegetsi yakanyorwa kunzi 100Watts umwe 50Watts, kureva kuti mwenje wokutanga unoshandisa simba remagetsi rakapwetwa kaviri zvichienzaniswa nemwenje wechipiri. Uye tikatora varume vaviri wokutanga asenga masaga 50 echibage pa 4 awa, wepiri akasenga masaga echibage 50 pa 6 awa - wekutanga anenge ashanda nekuchivirika kwakakura pane wepiri.
manikidzo (Force)- Manikidzo tinoiwona mazuva ose panosundwa kana kuzvuviwa chinhu. Fosi inokenzera kuchinja kwemuchacha (speed), kuchinja kwedzivo, kana kuchinja kwemaumbirwo akaita chiumbwa (Shape)zvikuru sei takatarisana nezviumbwa zvisina kusimba. Fosi ine tsazaniso (equation) inoti F = huremu X kufangura. Fosi inopimwa nechiyero chinonzi Newton (N).
Puresha (Pressure)- izwi iri rapiwa kutsanangudza chiitiko chekunge Fosi iri kubata paumwe hwechiyero cheruvanze. Puresha inopimwa nechiyero chinonzi Pascal uye inopimwa nerudzivo rwakarurama panharaunda yakadzvanyiwa nepuresha yacho. Ngatitii tine zviumbwa zviviri chimwe nechimwe chine huremu hwe 100kg; ngatitizve chokutanga chakagara pauso hwe 1m2, chepiri chakagara pauso hwe 0,5m2. Zviumbwa zviviri zvine Fosi yakaenzana asi chiumbwa chakagara pauso hudiki hwe 0,5m2 ndicho chinodzvanya nepuresha yakakura.
Spidhi (Speed)- iri izwi rinodudza nhambwe yafambwa paumwe hwechiyero chenguva. Spidhi ine tsazaniso inoti Spidhi = (nhambwe/nguva); uye une chiyero chinonzi mita pa sekondi (m/s.) Spidhi haitarisi kuti nhambwe yafambwa pakatwasuka here nokuti hauna rudzivo runopimwa - uku ndiko kusiyana kwacho nemuchacha.
Muchacha (velocity)- iri izwi rinodudza nhambwe yafambwa nenzira yakatwasuka paumwe hwechiyero chenguva. Muchacha une tsazaniso inoti Muchacha = (nhambwe/nguva); uye une chiyero chinonzi mita pa sekondi (m/s). Muchacha unopimwa kushanduka kwerudzivo zvakare.
Rufangu (Acceleration)- iri izwi rinoreva kuchinja kwemuchacha paumwe hwechiyero chenguva. Kufangura kune chiyero (m/s2). Tsazaniso inoti Rufangu = (kuchinja kwemuchacha/nguva).
Gunganidzo (Gravity)- iri izwi rinotsanangudza chiitiko chinoonekwa pazviumbwa zvemuchadenga kuti zvinokweva chero chipi chiumbwa nefosi rine kukura kunoyenderana nehuremu hwezviumbwa. Fosi reguganidzo ndiro rinekweva mvura kuti iwungane munzvimbo dzakaderera uye kuti chinhu chichinge chakandwa mudenga chidzoke zvakare pasi.
Huremu (Mass)- huremu kupimwa kwehuwandu hwechinhu. Huremu hunopimwa nechiyero chinonzi kilogram (Kg).
Huduma (density) - iri izwi rinoreva huremu huchipimwa paumwe hwemumhu. Zvinhu zvakasiyana zvine huduma hwakasiyana; kusiyana kwehuduma kunoita kuti zvimwe zvinhu zviyangarare pamusoro pemvura zvimwe zvichinyura. Iri zita rapiwa richitoredzera paguduma rinove sango rine miti yakabatana zvakanyanya. Zvakanaka kuti tinge tichimutsurudza mazwi asingashandiswe mazuva ose tichiashandisa kutaura zvinhu zvatinowona mazuvano zvinoda kufanana nezvaireva mazwi aya kare.
Hujoto (temperature) chiyero chinopima kutonhora kana kupisa kuri kuita chiro kana nzvimbo. Hujoto hunodudza kuti chiro chinokwanisa kudziyisa chimwe zvakadii. Sokuti madziya (heat) anoyerera kubva panzvimbo pane hujoto hwe 100oCelsius kuenda kune hujoto hwe 40oCelsius.
Nguva (Time) - iri izwi rinoreva kupimwa kunoitwa kutaramukana kwakaita zviitiko; nguva inopimwa nechiyero chinonzi sekondi(s).
Dendera (Rotation) - iri izwi rinoshandiswa kana chiumbwa chichipoterera akiso yekufungidzira (imaginary axis) zvikuru sei kana akiso iri kunze kwechiumbwa ichochi. Muenzaniso kutenderera kunoita Earth ichipoterera zuva (sun) kamwe (1) pagore.
Kuziririka (Spinning) - iri izwi rinoshandiswa kana chiumbwa chiri kutenderera pa akiso iri pakati pechiumbwa zvikuru sei sei kana akiso ichidarika nepane goko rehuremu (centre of mass). Muenzaniso ungapiwa kuzeya kunoita Earth kamwe pazuva ichiziririka nepane akiso inopfuura nepagoko raiyo Earth.
Nhambwe (Distance)- iri izwi rinotsanangudza kuti nzvimbo iri kure zvakadii kubva kune imwe. Nhambwe inopimwa nechiyero chinonzi mita.
Govano (Ratio) - izwi iri rinoreva hukama huripo pakati penhamba mbiri dzine nzenda (dimensions) dzakafanana. Govano inonyorwa seizvi (a:b), izvi zvichitiudza kuti nhamba yechipiri inopinda kangani mune yokutanga. Muenzaniso ungapiwa ungati zvikwata zviviri zvenhabvu Guruve United neMhangura United zvanga zviine zvibodzwa 3:2 papera mutambo; apa govano yacho inenge iri 1.5. Umwe muenzaniso: pavakapedza kudiridza Sarudzai naChipo vakanga vane 30:15 migomo yemvura yavakatakura - apa govano yacho inenge iri 2. Tinoona kuti pamienzaniso yapiwa zvinhu zviri kufananidzwa zvine nzenda kana chiyero chakafanana.
Mudida (Rate)- izwi iri rinoreva hukama huripo pakati penhamba dzine nzenda dzakasiyana. Nokumwe kutaura Mudida unenge iri Govano yezvinhu zviviri zvine nzenda yakasiyana. Muenzaniso weMudida inosanganisira Muchacha(speed), kurova hwehana (Heart beat), Kuchivirika. Izvi zvataurwa zvine nzenda dzinoti: Muchacha (metres/second), kurova kwehana (beats/second), Kuchivirika (Joules/Second). Kazhinji Mudida unotaurwa kuchishandiswa nguva semupimo uri kufananidzwa nawo; asi tinogonawo kushandisa nhambwe, huremu zvichingodaro. Sokuti tarakita yangu inofamba 10km pa Rita repeturu, kana kuti nyama iri kutengwa nemutengo we $5 pa Kg.
Hwiriro (Kaendaenda, Frequency) - iri izwi rinoreva huwandu hwechiitiko chinodzokorora tichiverenga paumwe hwechiyero chenguva. Hwirira hunopimwa nechiyero chinonzi Hertz unove mupimo unoreva kuti chiitiko chiri kuitika kamwe pa sekondi imwe.
Dendera pa Mineti (Revolutions per minute)- iri izwi rinodudzira mudida wechiumbwa chiri kutenderera pa akiso uye kuchishandiswa Dendera pa Mineti sechiyero. Chiyero ichi chinoshandiswa zvakare kutaura mudida wezviumbwa zviri kuzeya zvichiita monerapo paAkiso iri pakati pechiumbwa chiri kutaurwa nezvacho.
- Gumbapamwe (System) rinoreva kubatanidzwa pamwe munzvimbo imwe kwezvinhu zvine ukama huri kutarirwa. Gumbapamwe rine zvinhu zvinobatirana, nekurarama, nekudyidzana pamwe munzvimbo yakatarwa. Kuti titsanangure Gumbapamwe tinogona kusanganisira: nhengo dzirimo; zvinotaura mashandirwo emabasa; mitemo inotonga nhengo dzirimo; uye zvinyorwa zvinotaura ukama huripo pakati penhengo (elements, stakeholders) idzi; nekutara miganhu yerumana rweGumbapamwe, uye miganhu yezvinotenderwa (kana kusatenderwa) kuitika kana kuti kuva nhengo. Gumbapamwe rine ukama hunosimbiswa netsazaniso pakati pezvinopimwa (equations & relationships), maitirwo ezvirongwa (procedures & protocols), zvinyanye (extrema), zvichingodaro. Gumbapamwe - co-existing or working combined together.
Mashoko emwero wehuwandu[chinja | edit source]
Zvinyanye (Extrema) - iri shoko rinodudzira panogumira hukuru uye huduku hwemupimo uri kutaurwa nezvawo. Sokuti mvura inowanikwa pakati pezvinyanye zve 0-100o Celsius. Zvinyanye izita rapiwa richitora pakutaura kwemazuva ose patinoti "zvanyanya, zvanyanyisa kana kuti zvakanyanya - kuChirungu vachiti extreme or extremely". Kana totarisa humwe hweZvinyanye tinoti chinyanye (extremum, singular)
Nharire (Maximum) - iri izita rapiwa kududzira panogumira hukuru hwemupimo uri kutaurwa nezvawo. Sokuti muZimbabwe motokari dzinotenderwa nharire yemuchacha we 120 km/hr pamigwagwa mikuru. Mukutaura kwemazuva ose nharire inzvimbo yakakwirira, paive nemunhu airinda nyika yaShe achitarira kuti kune vavengi vanouya here.
Nhika (Minimum) - iri izita rapiwa kududzira panogumira huduku hwemupimo uri kutaurwa nezvawo. Sokuti hurumende inoronga kutara mari inotambiriswa vashandi ive panhika ye$150 pamwedzi. Pakutaura kwemazuva ose nhika inzvimbo iri pakadzika tichifananidza nenhraunda yenzvimbo iyoyo.
Katikati (Average) - iri izita rapiwa kudzudzira nhamba inowanikwa kana nhamba dziripo dzahwerengedzwa, dzichizogovaniswa nehuwandu hwenhamba dziripo. Sokuti vana vanopedza Chikoro ChePrimary vaine katikati yemakore 13 ekuberekwa.
Chiwanza (Mode) - iri zita rapiwa kududzira nhamba inoonekwa zvizhinji paboka renhamba dziri kutaurwa nezvadzo. Sokuti kana tiine boka (set) renhamba dzinotevera: 3,4,6,7,8,9,10,4,11,2,1,4; tinennge toti nhamba 4 ndiwo chiwanza
Misandu yeSebhe[chinja | edit source]
Misandu yeSebhe (States) - iri izwi rapiwa kududza chimiro chezvinhu zvinobatika nekuonekwa nekunzwikwa pakunge zvasvitswa panharaunda yakasiyana hujoto kana mutsindo (temperature and pressure). Kune misandu mitatu yemvura zvichienderana nehujoto hwemvura yacho.
Godo (solid) - iri izwi rapiwa kutsangudza chinhu chakaumbana chisingayerere chingafananidzwa nedombo kana simbi. Takatarisana nemvura tinoona inoita magodo emazaya echando (ice) kana mvura yatondodzwa zviri pasi pe 0 Celsius. Magodo haayerere uye anochengeta kuumbwa kwaakaitwa, pasina kutsindirika kwakanyanya kungaitwa.
Mutuvi (Liquid) - iri zita rapiwa kududza chinhu chine kutaridzika kunenge kwemvura inoyerera. Chinhu chine musandu weMutuvi chinoyerera uye chakadirwa mugapu, chinotora kuumbwa kwakaita gapu iroro zvichienderana nehuwandu wemutuvi wacho. Muenzaniso wemituvi inosanganisira mvura, mukaka, huchi, peturu, zvichingodaro. Iri zita rapiwa richitoredzera mutuvi unova mvura iya yemukaka.
Gasi (Gas) - iri zita rapiwa kuzvinhu zvinenga mweya watinofema, zvisingabatike, asi zvichigona kunzwika kuti zviripo. Gasi rinotambanuka kuzadza nzvimbo kana rongo raunenge wariiswa, zvakare rinogona kutsindirika kana puresha yawedzerwa. Mienzaniso yegasi inosanganidza oxygen, carbon dioxide, hydrogen, hydrogen sulphide zvichingodaro


text:
Mukosho
Mukosho - unogona kunzi mupedzazviyo, mhata kana horo. Ndiro buri rinoraswa naro tsvina inosara panogaiwa chikafu mudumbu, kuraswa uku kunonzi kumama asi muchishona chakavanzika kunonzi kuita tsvina.
Zvinobuda nepamukosho zvinonhuwa samare uye zvinofanirwa kubviswa panogara vanhu nekuti zvinounza zvirwere. Kunyangwe zvawo uchibudisa zvinonhuwa kudai Mukosho unoshandiswawo neNgochani uye nevamwe vakadzi sebeche rechipiri kana kuti senhengo yekurarana nayo ichienzaniswa nesikarudzi yemukadzi. Ngochani varume vanorara nevarume.
Vazhinji vanofunga kuti mudhidhi nemhata zvimwechete, asi zvakasiyana. Mudhidhi, ndiwo mutsara uripakati pemagaro, unotangira muchiuno woperera panotangira machende muvanhurume, panotangira matinji muvanhukadzi
mukosho unogonawo kunzi mulaso


text:
HARARE
—
Mumiriri weBritain muZimbabwe, Amai Deborah Bronnert, vanoti nyika ichiri kubudirira seZimbabwe inofanirwa kukoshesa kuenzaniswa kwemikana pakati pevanhurume nevanhukadzi kuitira kuti veruzhinji vasasaririre munyaya dzebudiriro.
Vachitaura pakukumikidza chirongwa cheGwemombe Wetlands Conservation and Market Gardening Project kumaruwa ekuChikato kuShurugwi neChitatu, Amai Bronnert vakati hurumende yeBritain inofara zvikuru nenyaya yekuti bumbiro idzva remitemo yenyika rinokoshesa kuenzaniswa kwemikana pakati pevanhurume nevanhukadzi.
Amai Bronnert vakati zvakakosha kuti hurumende ichiita kuti pave nemitemo inoenderana nebumbiro idzva iri vakatiwo kubatsira vanhukadzi kuti vakwanise kuzviriritira ivo pachavo pamwe nemhuri dzavo kunobatsira kuti nyika ibudirire.
Muzinda weBritain wakapa zviuru gumi nezvishanu zvemadhora kuchirongwa cheGwemombe Wetlands and Market Gardening Project.
Pasi pechirongwa ichi, icho chiri muWard 7, madzimai makumi matatu nemumwe, uye varume vana, vakadzidziswa kuchengetedza matoro mukurima mumagadheni pamwe nekupiwa fenzi nemapango ekukomberedza gadheni yavo uye kupiwa mbewu nezvinoshandiswa mugadheni umu.
Gadheni remushandirapamwe uyu iri panzvimbo inosvika hekita rimwe chete nechidimbu uye mune muriwo nebhinzi.
Sachigaro wemushandirapamwe uyu, Amai Loveness Muhwandavaka, vanoti vari kufara zvikuru nerubatsiro rwavakawana vachiti vasati vawana rubatsiro urwu, vairima mumagadheni madiki vachisangana nedambudziko rekudyirwa zvirimwa zvavo nekuda kwekuti magadheni aya aive asina kuvakirwa.
Kunze kwekuita zvegadheni, nhengo dzemushandirapamwe weGwemombe dzakadzidziswawo nezvekudyara miti yemichero uye kuchengeta nyuchi.
Imwe nhengo yemushandirapamwe uyu, VaChamunorwa Chinyongo, vanotiwo chirongwa chavo chakuchengeta nyuchi chiri kuvabatsira zvikuru.
Vemushandirapamwe uyu vakavaka kadhamu kadiki murwizi Gwemombe rwuri pedyo negadheni ravo.
Imwezve nhengo yemushandirapamwe weGwemombe, Amai Grace Tshuma, vanoti kuvakwa kwekadhamhu kadiki aka kunoita kuti vakwanise kurima mugadheni mavo kunyange muchirimo.
Mumiriri weShurugwi South, VaTapiwa Matangaidze, avo vaivepo pachiitiko ichi, vakatenda muzinda weBritain pamwe neve sangano rinoshanda rakazvimirira rega reShurugwi Partners nekuunza chirongwa chemushandira pamwe uyu vachiti zvirongwa zvakadai zvinoita kuti veruzhinji vakwanise kuzviriritira.
Nyaya Ina Taurai Shava


text:
WASHINGTON DC— Kwaitika mhirizhonga inotyisa mumusha weBudiriro 2 muHarare mushure mekunge nhengo dzechechi yemapositori yeJohanne Masowe eChishanu dzarwisana nevakuru vesangano reApostolic Christian Church of Zimbabwe, pamwe nemapurisa anodzivirira mhirizhonga.
Vanhu vakawanda, kusanganisira mapurisa, mukuru wesangano reApostolic Christian Council of Zimbabwe mudunhu reHarare VaLameck Chitope pamwe nemutori wemifananidzo wenhepfenyuro yeZBC Relax Mafurutu vanonzi vakuvara, vamwe vavo zvakaipisisa mumhirizhonga iyi.
Vamwe vevakuvara ava vasere vaendeswa kuchipatara cheHarare, vamwe vachinzi vaendeswa kuParirenyatwa nekukiriniki yekuBudiriro.
Mhirizhonga iyi inonzi yatanga mushure mekunge vakuru vesangano reApostolic Christian Council of Zimbabwe, vachitungamirirwa nemutungamiri wesangano iri, VaJohannes Ndanga, pamwe nemapurisa, vashanyira nzvimbo inonamatirwa nevechechi iyi, iyo inotungamirwa naVaIshmael Mufani, ndokuzivisa kuti chechi iyi yakanga isisabvumidzwi kuvepo.
Danho iri rinonzi ratorwa mushure memashoko ekuti chechi iyi inotyora kodzero dzevanhu.
Zvinonzi vana havabvumidzwi kuenda kuchikoro, vanasikana vanotariswa humhandara, madzimai akawanikwa vasisiri mhandara vanonzi vatsvagire varume vavo mhandara kubva muchechi imomo, nezvimwe zvakawanda.
Hatina kukwanisa kubata vechechi yeJohanne Masowe eChishanu kuti tinzwe divi ravo.
Mutauriri wemapurisa, Amai Charity Charamba, vati havakwanise kutaura sezvo vanga vari mumusangano.
Asi mukuru anoona nezvekuburitswa kwemashoko musangano reApostolic Christian Council of Zimbabwe, VaJoseph paGang’a, vanoti vashamiswa vava kurwiswa nevanhu ava.


text:
Nzou
Nzou (elephant in English) zimhuka ziguru-guru rinowanikwa kuZiwumbe reAfrica nereAsia. Nzou ndiyo mhuka hombe hombe pamhuka dzinowanikwa padunhu dzisingagare mumvura. Vamwe vanotaura zita iri vachiti zhou.
Nzou dzinowanikwa muAfrica dzine nyanga; nzou dzinowanikwa kuAsia dzimwe hadzina nyanga. Nzou ndinotakura nhumbu kwemwedzi makumi maviri nemiviri (22). Painozvarwa nzou inenge ine huremu hunosvika 105 kg. Nzou dzinorarama makore 50-70.
Mhuvi inzou isina nyanga.
Tsumo[chinja | edit source]
- Kuita kwewashaya kuteya nzou neriva.
- Nzou hairemerwe nenyanga dzayo.
- Nzou mutupo pana vanhu paseri ava machikichori.
Mazita emhuri[chinja | edit source]
Kune mazita emhuri ane chekuita nenzou. Mamwe ndiwo anoti: Zhou, Nzou, Chinzou, Samanyanya, Mashambanzou.


text:
Ndosiya Chikoro Here?
Unofanira kufunga nezveizvi
Munyika yaunogara munhu wose anotarisirwa kunge akadzidza kusvika papi? Iwe wati wasvika here ipapo? Kana ukasiyira chikoro panzira unenge usiri kuteerera murayiro uri muBhaibheri unoti zviisei “
pasi pevanhu vane masimba makuru.”—VaRoma 13:1.
Watozadzisa here zvinangwa zvako pakudzidza? Unoda kuti kudzidza kukubatsire kuzadzisa zvinangwa zvipi muupenyu? Unonyatsoziva here? Unofanira kunge uchiziva! Nokuti kana ukasadaro unopedzisira wafanana nomunhu anokwira chitima asi asingazivi kwaari kuenda. Saka gara pasi nevabereki vako mokurukura chikamu chiri pazasi apa chakanzi “ Zvinangwa Zvangu Pakudzidza.” Hakusi kuchenjera kusiyira chikoro panzira.
Chii chiri kuita kuti ufunge kusiya chikoro? Dzimwe nguva uri kuda kushanda kuti ubatsire mhuri yako kuti muwane chokurarama kana kuti uri kuda kuita basa rokuzvipira uchibatsira vamwe vanhu. Zvimwe zvikonzero zvisina musoro ndezvokuti uri kuomerwa nechikoro kana kuti haufariri kuita basa raunopiwa kuchikoro. Pane nyaya ndepokuti unyatsoona kuti chikonzero chacho chine musoro here kana kuti hachina musoro. Kana ukasiya chikoro nechikonzero chisina musoro chokwadi unozochema mangwana.
Kusiyira chikoro panzira kwakafanana nokujamba chitima chichifamba iwe usati wasvika kwauri kuenda. Kugara muchitima kungasanakidza, vanhu varimo vanenge vachiita zvinhu zvisinganakidzi asi kana ukajamba muchitima uchakuvara zvakaipisisa uye hausviki kwauri kuenda. Ndizvowo zvakafanana nokusiyira chikoro panzira. Kazhinji kacho zvinokuomera kuti uwane basa. Kana ukariwana, rinenge risingabhadhari mari yawaizowana dai kuri kuti wakapedza chikoro.
Panzvimbo pokusiyira chikoro panzira, shingirira matambudziko aunosangana nawo kuchikoro. Kuita izvozvo kuchaita kuti uve munhu anotsungirira uye uchakwanisa kuzokunda matambudziko anosanganikwa nawo mumabasa.
Zvinangwa Zvangu Pakudzidza
Chinangwa chokuenda kuchikoro ndechokuti uzokwanisa kuwana basa richaita kuti urarame uye kuzotarisira mhuri yako kana wava nemhuri. (2 VaTesaronika 3:10, 12) Wati wasarudza here basa raunoda kuzoita uye kuti ungashandisa sei nguva yaunenge uri kuchikoro kugadzirira kuti uzoita basa iroro? Kuti uone kuti zvauri kuita kuchikoro uri mugwara rakanaka, pindura mibvunzo inotevera:
Ndezvipi zvandinogona? (Somuenzaniso, unopindirana nevanhu here? Unonakidzwa nokushandisa maoko ako here pakuita mabasa akadai sekugadzira zvinhu zvinenge zvafa kana kuti zvimwewo? Unogona kuona dambudziko worigadzirisa here?)
Mabasa api angada kuti ndishandise matarenda andinawo?
Mabasa api anowanikwa kwandinogara?
Masubject api andiri kuita kuchikoro achazondibatsira kuzoita basa randiri kuda?
Ndezvipi zvimwe zvandingaita iye zvino zvingazondibatsira kuti ndizoita basa randiri kuda?
Yeuka kuti chinangwa chako ndechokuti paunopedza chikoro ukwanise kuita chimwe chinhu muupenyu nedzidzo yawakawana. Saka usazova munhu anongodzidza nakudzidza zvisingaperi uchitiza kuita mabasa anoitwa nomunhu mukuru.


text:
CHITSAUKO 19
Ramba Uri Murudo rwaMwari
Kuda Mwari kunorevei?
Tingaramba sei tiri murudo rwaMwari?
Jehovha achapa sei mubayiro vaya vanoramba vari murudo rwake?
1, 2. Mazuva ano tingawana kupi nzvimbo yakachengeteka yokupotera?
FUNGIDZIRA uchifamba mumugwagwa pazuva rakunenge kuine dutu. Denga rinokwidibira. Mheni dzinotanga kupenya, kunova nemabhanan’ana, mvura yobva yatsvotsvoma. Unomhanya, uchitsvaka pokupotera. Pedyo nomugwagwa, unoona chivako chakasimba, mukati macho makaoma, uye makanaka chaizvo. Chokwadi unokoshesa nzvimbo yakachengeteka yakadaro!
2 Tiri kurarama munguva dzakaita semadutu. Mamiriro ezvinhu enyika ari kuramba achingoipa. Asi pane chivako chakachengeteka, nzvimbo yokupotera inogona kutichengetedza kuti tirege kukuvadzwa zvechigarire. Chivako chacho chii? Ona zvinodzidziswa neBhaibheri zvokuti: “Ndichati kuna Jehovha: ‘Ndimi nzvimbo yangu yokupotera nenhare yangu, Mwari wangu, wandinovimba naye.’”—Pisarema 91:2.
3. Tingaita sei kuti Jehovha ave nzvimbo yedu yokupotera?
3 Fungidzira izvozvo! Jehovha, Musiki uye Changamire wezvinhu zvose zvakasikwa, anogona kuva nzvimbo yedu yokupotera inodzivirira. Anogona kutichengetedza, nokuti ane simba kwazvo kupfuura chero ani zvake kana kuti chero chinhu chipi zvacho chingatirwisa. Kunyange kana tikakuvadzwa, Jehovha anogona kubvisa migumisiro yacho yose yakaipa. Tingaita sei kuti Jehovha ave nzvimbo yedu yokupotera? Tinofanira kuvimba naye. Uyezve, Shoko raMwari rinotikurudzira kuti: “Rambai muri murudo rwaMwari.” (Judha 21) Chokwadi, tinofanira kuramba tiri murudo rwaMwari, tichiramba takabatanidzwa norudo naBaba vedu vokudenga. Tikaita izvozvo tinogona kuva nechokwadi chokuti iye ndiye nzvimbo yedu yokupotera. Asi tingava sei vakabatana saizvozvo?
ZIVA RUDO RWAMWARI UYE ITA CHIMWE CHINHU
4, 5. Ndedzipi dzimwe nzira idzo Jehovha akatiratidza nadzo rudo?
4 Kuti tirambe tiri murudo rwaMwari, tinofanira kunzwisisa kuratidzwa kwatakaitwa rudo naJehovha. Funga nezvedzimwe dzidziso dzeBhaibheri dzawakadzidza uchibatsirwa nebhuku rino. SoMusiki, Jehovha akatipa nyika kuti ive musha wedu unofadza. Akaizadza nezvokudya zvakawanda uye mvura, zviwanikwa, mhuka dzinofadza kwazvo, uye nzvimbo dzokuona dzakanaka. SoMuridzi weBhaibheri, Mwari akatizivisa zita rake uye unhu hwake. Uyezve, Shoko rake rinozivisa kuti akatuma Mwanakomana wake anodiwa panyika, achibvumira Jesu kuti atambure ndokutifira. (Johani 3:16) Chipo ichocho chinorevei kwatiri? Chinotipa tariro yenguva yemberi inoshamisa.
5 Tariro yedu yenguva yemberi inobvawo pane chimwe chinhu chakaitwa naMwari. Jehovha akagadza hurumende yokudenga, Umambo hwaMesiya. Ihwo huchakurumidza kugumisa kutambura kwose uye huchaita kuti nyika ive paradhiso. Fungidzira izvozvo! Tinogona kugara imomo tiine rugare uye mufaro nokusingaperi. (Pisarema 37:29) Munguva ino, Mwari anotipa mazano okuti tingararama sei nenzira yakanakisisa iye zvino. Akatipawo chipo chomunyengetero, nzira yokukurukurirana naye takasununguka. Idzi dzinongova nzira shomanana idzo Jehovha akaratidza nadzo rudo kuvanhu vose zvavo uye kwauri somunhu oga.
6. Ungaiteiwo norudo rwawakaratidzwa naJehovha?
6 Mubvunzo unokosha wokuti ufunge nezvawo ndouyu: Ndichaita sei norudo rwandakaratidzwa naJehovha? Vakawanda vachati, “Ndinofanirawo kuda Jehovha.” Ndiwo manzwiro aunoita here? Jesu akataura kuti murayiro uyu ndiwo mukuru pane mimwe yose: “Ida Jehovha Mwari wako nomwoyo wako wose nomweya wako wose nepfungwa dzako dzose.” (Mateu 22:37) Chokwadi une zvikonzero zvakawanda nei uchifanira kuda Jehovha Mwari. Kuti zvinzi unoda Jehovha nomwoyo wako wose, mweya, uye pfungwa unofanira kungonzwa kuti ndizvo zvauri kuita here?
7. Kuti zvinzi unoda Mwari unofanira kungonzwa kuti unomuda chete here? Tsanangura.
7 Sezvinotsanangurwa muBhaibheri, kuda Mwari kunoreva zvinopfuura kungonzwa kuti unomuda. Kutaura chokwadi, kunyange zvazvo kunzwa kuti unoda Jehovha kuchikosha, kunzwa ikoko kunongova mavambo okumuda chaiko. Mhodzi yomuapuro inokosha pakuita kuti muti womuapuro unobereka zvibereko uvepo. Zvisinei, kudai waida apuro, waizogutsikana here kudai mumwe munhu aizongokupa mhodzi yomuapuro? Kana! Saizvozvowo, kunzwa uchida Jehovha Mwari kunongova mavambo. Bhaibheri rinodzidzisa kuti: “Kuda Mwari kunoreva izvi, kuti tichengete mirayiro yake; uye mirayiro yake hairemi.” (1 Johani 5:3) Kuti kuve kwechokwadi, kuda Mwari kunofanira kubereka zvibereko zvakanaka. Kunofanira kuratidzwa nezvatinoita.—Mateu 7:16-20.
8, 9. Tingaratidza sei rudo rwedu uye kuonga kwatinoita Mwari?
8 Tinoratidza kuda kwatinoita Mwari patinochengeta mirayiro yake uye patinoshandisa chokwadi chake chinokosha. Kuita izvozvo hakuna kunyanya kuoma. Panzvimbo pokuva inorema, mitemo yaJehovha yakaitirwa kuti itibatsire kurarama upenyu hwakanaka, hunofadza uye hunogutsa. (Isaya 48:17, 18) Patinorarama maererano nokutungamirira kwaJehovha, tinoratidza Baba vedu vokudenga kuti tinoonga zvechokwadi zvinhu zvose zvavakatiitira. Zvinosuruvarisa kuti mazuva ano vanhu vashomanana vari munyika vanoratidza kuonga kwakadaro. Isu hatidi kuva vanhu vasingaongi, sevamwe vanhu vakararama Jesu paaiva pasi pano. Jesu akaporesa vanhu gumi vaiva nemaperembudzi, asi mumwe chete ndiye akadzoka kuzomutenda. (Ruka 17:12-17) Chokwadi taizoda kuva souya mumwe chete aionga, kwete sevapfumbamwe vaisaonga!
9 Saka, mirayiro yaJehovha yatinofanira kuchengeta ndeipi? Takurukura inoverengeka yayo mubhuku rino, asi ngatidzokororei mishomanana. Kuchengeta mirayiro yaMwari kuchatibatsira kuramba tiri murudo rwaMwari.
RAMBA UCHISWEDERA PEDYO NAJEHOVHA
10. Tsanangura kuti nei zvichikosha kuti urambe uchiwana zivo pamusoro paJehovha Mwari.
10 Kudzidza nezvaJehovha idanho rinokosha pakuswedera pedyo naye. Chinhu chinofanira kuramba chichiitwa. Kudai waiva panze usiku kuchitonhora chaizvo, uchidziya moto, waizorega moto wacho uchipera, wobva wadzima here? Kwete. Waizoramba uchiwedzera huni kuti moto wacho urambe uchibvira. Upenyu hwako hungava pangozi! Huni zvadzinoramba dzichiita kuti moto ubvire, saizvozvowo “zivo pamusoro paMwari” inoita kuti kuda kwedu Jehovha kurambe kwakasimba.—Zvirevo 2:1-5.
11. Kudzidzisa kwaJesu kwakaitei pavateveri vake?
11 Jesu aida kuti vateveri vake varambe vachiita kuti kuda kwavo Jehovha neShoko rake rinokosha rechokwadi kurambe kwakasimba. Pashure pokunge amutswa, Jesu akadzidzisa vamwe vadzidzi vake vaviri nezvohumwe uprofita huri muMagwaro echiHebheru hwakazadzika paari. Zvakaguma nei? Gare gare ivo vakati: “Mwoyo yedu yanga isingatsvi here zvaanga achitaura nesu mumugwagwa, zvaanga achitivhurira kwazvo Magwaro?”—Ruka 24:32.
12, 13. (a) Pavanhu vazhinji varipo nhasi, chii chakaitika pakuda kwavo Mwari uye Bhaibheri? (b) Tingaitei kuti rudo rwedu rurege kutonhora?
12 Pawakatanga kudzidza zvinonyatsodzidziswa neBhaibheri, wakaona here kuti mwoyo wako wakatanga kupisa nomufaro, kushingaira, uye kuda Mwari? Hapana mubvunzo kuti wakadaro. Vakawanda vakanzwa saizvozvo. Dambudziko iye zvino nderokuti uchengete rudo rukuru irworwo rwakasimba uye kuita kuti rukure. Hatidi kutevera zvinoitwa nenyika mazuva ano. Jesu akafanotaura kuti: “Rudo rwevazhinji ruchatonhora.” (Mateu 24:12) Ungaita sei kuti kuda kwako Jehovha uye kuda chokwadi chiri muBhaibheri kurege kutonhora?
13 Ramba uchiwana zivo pamusoro paJehovha Mwari naJesu Kristu. (Johani 17:3) Fungisisa zvaunodzidza muShoko raMwari, uchizvibvunza kuti: ‘Izvi zvinondidzidzisei nezvaJehovha Mwari? Zvinondipa chimwe chikonzero chipi chokuti ndimude nomwoyo wangu wose, pfungwa, uye mweya?’ (1 Timoti 4:15) Kufungisisa kwakadaro kuchaita kuti kuda kwaunoita Jehovha kurambe kwakasimba.
14. Munyengetero ungatibatsira sei kuita kuti kuda kwatinoita Jehovha kurambe kwakasimba?
14 Imwe nzira yokuita kuti kuda kwaunoita Jehovha kurambe kwakasimba ndeyokugara uchinyengetera. (1 VaTesaronika 5:17) MuChitsauko 17 chebhuku rino, takadzidza kuti munyengetero chipo chinokosha chinobva kuna Mwari. Ukama hwevanhu zvahunokura nokugara vanhu vachikurukurirana vakasununguka, saizvozvowo ukama hwedu naJehovha hunogara hwakanaka uye hwakasimba patinogara tichinyengetera kwaari. Zvinokosha kuti tisamborega minyengetero yedu ichiva yokungoitawo—mashoko atinogara tichingodzokorora asina chaizvo zvaanoreva. Tinofanira kutaura naJehovha sezvinoita mwana nababa vanodiwa. Chokwadika, tinoda kutaura naye tichimuremekedza, asi takasununguka, nokutendeseka, uye zvichibva mumwoyo. (Pisarema 62:8) Chokwadi, kudzidza Bhaibheri uri woga uye kunyengetera zvichibva mumwoyo zvinhu zvinokosha pakunamata kwedu uye zvinotibatsira kuramba tiri murudo rwaMwari.
NAKIDZWA NOKUNAMATA
15, 16. Nei tingaona zvakakodzera basa rokuparidza Umambo seropafadzo uye pfuma?
15 Kudzidza Bhaibheri uri woga uye kunyengetera mabasa okunamata atingaita tiri toga. Zvisinei, zvino ngatikurukurei chikamu chokunamata kwatinoita pachena: kutaura nevamwe pamusoro pezvatinotenda. Wakatoudza vamwe here chokwadi cheBhaibheri? Kana wakadaro, wakava neropafadzo inoshamisa. (Ruka 1:74) Patinoudza vamwe chokwadi chatakadzidza nezvaJehovha Mwari, tinenge tichiita basa rinokosha zvikuru rakapiwa vaKristu vose vechokwadi—riya rokuparidza mashoko akanaka oUmambo hwaMwari.—Mateu 24:14; 28:19, 20.
16 Muapostora Pauro aiona ushumiri hwake sechinhu chinokosha, achihudana kuti pfuma. (2 VaKorinde 4:7) Kutaura nevanhu nezvaJehovha Mwari uye zvinangwa zvake ndiro basa rakanaka kwazvo raungaita. Iko kushumira Tenzi akanaka kwazvo, uye kunoita kuti tibatsirwe zvikuru. Nokuita basa iri, uri kubatsira vanhu vane mwoyo yakatendeseka kuti vaswedere pedyo naBaba vedu vokudenga uye kutanga kufamba mumugwagwa unoenda kuupenyu husingaperi! Pane rimwe basa here ringagutsa kudarika iri? Uyezve, kupupura nezvaJehovha neShoko rake kunowedzera kutenda kwako uye kunosimbisa kumuda kwaunoita. Uye Jehovha anokoshesa kushanda zvakaoma kwaunoita. (VaHebheru 6:10) Kuramba uchiita basa rakadai uchishingaira kunokubatsira kuramba uri murudo rwaMwari.—1 VaKorinde 15:58.
17. Nei ushumiri hwechiKristu huchifanira kukurumidza kuitwa mazuva ano?
17 Zvinokosha kuti tiyeuke kuti basa rokuparidza Umambo rinofanira kukurumidza kuitwa. Bhaibheri rinoti: ‘Paridza shoko, zviite nokukurumidza.’ (2 Timoti 4:2) Nei izvi zvichifanira kukurumidza kuitwa mazuva ano? Shoko raMwari rinotiudza kuti: “Zuva guru raJehovha rava pedyo. Rava pedyo, uye riri kukurumidza kwazvo.” (Zefaniya 1:14) Chokwadi, nguva iri kukurumidza kuuya Jehovha paachagumisa mamiriro ezvinhu ose aripo iye zvino. Vanhu vanofanira kunyeverwa! Vanofanira kuziva kuti iye zvino ndiyo nguva yokusarudza kuti Jehovha ave Changamire wavo. Mugumo ‘hauzononoki.’—Habhakuki 2:3.
18. Nei tichifanira kunamata Jehovha pachena takabatana nevaKristu vechokwadi?
18 Jehovha anoda kuti timunamate pachena takabatana nevaKristu vechokwadi. Ndokusaka Shoko rake richiti: “Ngatirangarirane kuti tikurudzirane kuva norudo nemabasa akanaka kwazvo, tisingaregi kuungana kwedu, setsika ine vamwe, asi tikurudzirane, kunyanya zvamunoona zuva richiswedera pedyo.” (VaHebheru 10:24, 25) Patinoungana nevamwe vatinonamata navo pamisangano yechiKristu, tinova nomukana unoshamisa wokurumbidza uye kunamata Mwari wedu anodiwa. Tinosimbisana uye tinokurudziranawo.
19. Tingasimbisa sei kubatanidzwa kwatinoitwa norudo muungano yechiKristu?
19 Sezvatinoshamwaridzana nevamwe vanamati vaJehovha, tinosimbisa kubatanidzwa kwatinoitwa norudo uye ushamwari muungano. Zvinokosha kuti titsvake zvakanaka mune vamwe, sezvo Jehovha achitsvaka zvakanaka matiri. Usatarisira kuti vamwe vaunonamata navo vave vakakwana. Yeuka kuti vose vari pazvidanho zvakasiyana-siyana zvokukura pakunamata uye kuti mumwe nomumwe wedu anokanganisa. (VaKorose 3:13) Tsvaka kuva noushamwari hwepedyo nevaya vanoda Jehovha zvakanyanya, uye uchaona uchikura pakunamata. Chokwadi, kunamata Jehovha pamwe chete nehama dzako nehanzvadzi dzechiKristu kuchakubatsira kuramba uri murudo rwaMwari. Jehovha anopa sei mubayiro vaya vanomunamata vakatendeka uye vanoramba vari murudo rwake?
VAVARIRA KUWANA “UPENYU CHAIHWO”
20, 21. “Upenyu chaihwo” chii, uye nei iyoyo iri tariro inoshamisa?
20 Jehovha anopa vashumiri vake vakatendeka mubayiro woupenyu, asi upenyu hwakaita sei? Iye zvino uri mupenyu zvechokwadi here? Vakawanda vedu taizoti mhinduro yacho iri pachena. Tinofema, tinodya, uye tinonwa. Chokwadi tinofanira kuva tiri vapenyu. Uye panguva dzatinenge tichifara chaizvo, tingatoti, “Chokwadi uhwu ndihwo hunonzi upenyu!” Zvisinei, Bhaibheri rinoratidza kuti mupfungwa inokosha, mazuva ano hapana munhu mupenyu zvechokwadi.
21 Shoko raMwari rinotikurudzira kuti ‘tibatisise upenyu chaihwo.’ (1 Timoti 6:19) Mashoko iwayo anoratidza kuti “upenyu chaihwo” chinhu chatinotarisira kuwana munguva yemberi. Chokwadi, patinenge takwana, tinenge tava vapenyu mupfungwa izere yeshoko racho, nokuti tinenge tava kurarama seizvo Mwari aida pakutanga. Patinenge tichirarama muparadhiso pasi pano tiine utano hwakakwana, rugare, uye mufaro, pakupedzisira tichava no“upenyu chaihwo”—upenyu husingaperi. (1 Timoti 6:12) Iyoyo haisi tariro inoshamisa here?
22. ‘Ungabatisisa sei upenyu chaihwo’?
22 ‘Tingabatisisa sei upenyu chaihwo’? Mumashoko ari pamashure pacho, Pauro akakurudzira vaKristu “kuti vaite zvakanaka” uye “vapfume pamabasa akanaka.” (1 Timoti 6:18) Saka, zviri pachena kuti zvakawanda zvine chokuita nemashandisiro atinoita chokwadi chatakadzidza muBhaibheri. Asi Pauro aireva here kuti tinogona kuwana “upenyu chaihwo” nokungoita mabasa akanaka? Kwete, nokuti tarisiro dzinoshamisa dzakadaro zvechokwadi dzinobva pakuwana “mutsa usina kukodzera kuwanwa” waMwari. (VaRoma 5:15) Zvisinei, Jehovha anofarira kupa mubayiro vaya vanomushumira vakatendeka. Anoda kukuona uchirarama “upenyu chaihwo.” Upenyu husingaperi hwakadaro hunofadza, hune rugare huri mberi nokuda kwevaya vanoramba vari murudo rwaMwari.
23. Nei zvichikosha kuti tirambe tiri murudo rwaMwari?
23 Mumwe nomumwe wedu anofanira kuzvibvunza kuti, ‘Ndiri kunamata Mwari nenzira yaanoratidza muBhaibheri here?’ Kana tikava nechokwadi chokuti, zuva nezuva, mhinduro yacho ndihungu, saka tiri panzira yakarurama. Tinogona kuva nechokwadi chokuti Jehovha ndiye nzvimbo yedu yokupotera. Achachengeta vanhu vake vakatendeka vakachengeteka mumazuva okupedzisira ane nhamo emamiriro ezvinhu aripo iye zvino. Jehovha achatinunurawo, otipinza mumamiriro ezvinhu matsva anoshamisa ava pedyo. Chokwadi tichafara zvikuru kuva nenguva iyoyo! Uye tichafara kuti takaita zvisarudzo zvakarurama mumazuva ano okupedzisira! Kana ukaita zvisarudzo zvakadaro iye zvino, uchava no“upenyu chaihwo,” upenyu hwaidiwa naJehovha Mwari, nokusingagumi!


text:
Misambo paBonde
Pakutanga ndichinyora ndaiti ndiri kunyora zvitsvene asi zvino mupfungwa nemoyo zvaramba kugamuchirika. Ini ndakazvinyora ndini ndabvisa nokuti mumoyo mangu ndaona zvisingawirirane netsika dzedu sevanhu uye neshoko raMwari. Anenge ada kudzorera chinyora zvako zvepfungwa dzako, vanobvunza vagobvunza iwe, vanotonga vagotonga iwe. Ini ndabuda munyaya yacho, handichada kuzvipamhazve. Vanhu takatarirwa kurarama kamwe, sure kwazvo kunouya rufu nekutongwa naMwari. Kana ndimiwo makambozvinzva kupi mutsika dzekwedu kuti nyaya dzakadai dzinotaurwa paruzhinji kudai - anenge adzorera nyaya yasarira iwe.


text:
Huropi
Muchidzidzo chezvipenyu, huropi (brain in English) inhengo yemuviri iri mukati mebvupa remusoro kana kuti dehenya. Vamwe vanotaura vachiti hurozvi kana kuti pfungwa.
Mabasa eHuropi[chinja | edit source]
- Kufunga kungava zvinhu zvikuru kana zvidiki
- Kuchengeta ndangariro dzezvakaitika
- Kugamuchira zvinotaurwa zvichibva kune dzimwe nhengo dzemuviri ichibata izvi kuti muviri ushande zvakanaka.
- Kubata mabasa emupfungwa anofambisa zvinhu zvinenge kufema; kufamba; kuwona; kunzwa zvichingodaro.
Munhu akasikwa ane hunzveri (senses) hunoti: kuwona nemaziso; kunzwa nenzeve; kuraidza nerurimi; kunhuwidza nemhuno uye kubata kana kugunzva nenhengo chero ipi yomuviri. Hunzveri hwese uhwu hunoraviwa muhuropi hunowongorora kuti zvabva kune dzimwe nhengo zvinorevei nokupa zano rokuti munhu angaita sei nezviri kunenerwa nedzimwe nhengo dziri dzine hunzveri.


text:
Mavhidhiyo epaJW.ORG
Pamavhidhiyo edu ari paIndaneti tarisa uone raunoda. Ona kana kuti kopa mavhidhiyo anobatsira mhuri, vari kuyaruka uye vana. Ona mavhidhiyo anotaura nezveZvapupu zvaJehovha.
IVA SHAMWARI YAJEHOVHA
Teerera Jehovha
Pane zvidhori zvisina kunaka here kuti utambise? Ona vhidhiyo iyi kuti uone zvinoitwa naKuda kuti ave shamwari yaJehovha.
IVA SHAMWARI YAJEHOVHA
Teerera Vabereki Vako
Nei zvichikosha kuteerera vabereki vako? Ona vhidhiyo iyi uye ona mhinduro yacho kubva pane zviri kuitwawo naKuda.
IVA SHAMWARI YAJEHOVHA
Mashoko Kumhuri Yako
Vabereki, vhidhiyo iyi yemakatuni inogona kukubatsirai pakudzidzisa vana venyu vaduku kuti zvii zvavangaita kuti vafadze mwoyo waMwari.
ZVINOTAURWA NEVEZERA RAKO
Zvinotaurwa Nevechiduku Nezvechitarisiko
Nei kuva nemuviri wakanaka riri dambudziko rakakura kune vechiduku? Vangabatsirwa sei?
MAVHIDHIYO EMAKATUNI OKUDHIROWA
Rova Munhu Anokushungurudza Asi Usingashandisi Zvibhakera
Ona kuti sei vamwe vachishungurudzwa uye kuti ungakunda sei dambudziko iri.
ZVINOTAURWA NEVEZERA RAKO
Zvinotaurwa Nevechiduku Nezvekuverengera Kuita Zvinhu
Inzwa kuti vechiduku vanoti kudii nezvezvakaipira kuverengera kuita zvinhu uye zvakanakira kunyatsoshandisa nguva yako nokuchenjera.
ZVINOTAURWA NEVEZERA RAKO
Zvinotaurwa Nevezera Rako Nezvekushungurudzwa Panyaya Dzepabonde
Inzwa zvinotaurwa nevechiduku vashanu nezvekushungurudzwa uye zvaungaita kana uchinge washungurudzwa.
ZVINOTAURWA NEVEZERA RAKO
Zvinotaurwa Nevechiduku Nezvefoni
Vechiduku vakawanda vanoona zvakavaomera kuti vararame vasina foni. Ndezvipi zvakanakira uye zvakaipira kuva nefoni?
MAVHIDHIYO ANOTEVEDZANA
Iva Shamwari yaJehovha—Ngatiimbei Tose
MAVHIDHIYO ANOTEVEDZANA


text:
NYAYA DZOMUBHAIBHERI DZOKUDZIDZA
Nyaya dzomuBhaibheri Dzokudzidza
Ngwarira Kuda Chinzvimbo!
Dzidza kubva pane zvakaitika kuna Dhavhidhi, Absaromu naJoabhi kuti uone zvakaipira kuda chinzvimbo. Kopa nyaya yacho, verenga nyaya yacho yomuBhaibheri uye mupfungwa dzako nyaya yacho ngaiite sokunge iri kutoitika!
DZIMWE NYAYA PACHIKAMU CHINO
Nyaya idzi dzakagadzirirwa kubatsira vechiduku kunzwisisa Bhaibheri. Kopa nyaya imwe neimwe, verenga nyaya yacho yomuBhaibheri, uye mupfungwa dzako nyaya dzacho ngadziite sokunge dziri kutoitika!


text:
Chinepfu (ruhambo)
Chinepfu (inertia) zvinoreva chiitiko chinoonekwa chokuti mutumbi kana uchidenhedzwa nefosi hazvidi kushanduka kubva pamafambiro kana kumira kwawanga wakaita. Chiitiko ichi chinonyorwa pamitemo yeruhambo yaNewton sezvizvi.
- Mutemo wekutanga: Pachinge pasina fosi rokunze rinotsimbira, mitumbi yose inoramba iri pakuzorora, kana pakuhamba kusingachinje kunotevedza gwara rakatwasuka. Izvi zvinoreva kuti mutumbi wakazorora unoramba wakazorora kusvika watekenyewa nefosi rokunze risina rimwe fosi rinorigadadza. Zvakare mutumbi uri kuhamba unoramba uri kuhamba nespidhi imwechete uye rudzivo rusingachinje kusvika apo unotekenyewa nefosi rokunze risina rimwe fosi rinorigadadza. Uyu mutemo unotaura pamusoro pechinepfu.


text:
Humba
Humba (Bushpig in English) imhuka yemusango yakafanana nenguruve dzinopfuyiwa pamusha. Humba ine mumhu unokura kuyenzana nenguruve dzekupfuya - ine muromo murefu senguruve. Humba imhuka ine hukasha haafananindzwe nenguruve dzepamusha kana yasvika pakurwa nembwa panguava yokuvhima.
Kunzvimbo dzinorimwa dziri pedyo nemasango, humba inonetsa nokudya chibage muminda. Zvichitanga panguva yokukanda mbeu pasi humba inotevera ichifukura uye inodya chibage kana miguru yavepo.
Humba nenjiri imhuka dzakasiyana; humba haina nyanga kunge njiri.


text:
CHITSAUKO 7
Tariro Yechokwadi Nokuda Kwevadiwa Vako Vakafa
Tinoziva sei kuti rumuko ruchaitika zvechokwadi?
Jehovha anonzwa sei pamusoro pokumutsa vakafa?
Ndivanaani vachamutswa?
1-3. Muvengi upi anotidzingirira tose zvedu, uye nei kukurukura zvinodzidziswa neBhaibheri kuchizotizorodza?
CHIMBOFUNGIDZIRA kuti uri kutiza muvengi anotyisa kwazvo. Akasimba kwazvo uye anomhanya chaizvo kukupfuura. Unoziva kuti haana tsitsi nokuti wakamuona achiuraya dzimwe shamwari dzako. Hazvinei nokuti unoedza zvakaoma sei kuti umusiye, iye anongoramba achiswedera pedyo. Panoita sepasina tariro. Zvisinei, mununuri anongoerekana ava pedyo newe. Iye ane simba kwazvo kupfuura muvengi wako, uye anovimbisa kukubatsira. Izvozvo zvinoita kuti unzwe wazorodzwa zvikuru!
2 Mupfungwa yakati, uri kudzingirirwa nomuvengi akadaro. Tose zvedu tiri kudzingirirwa. Sezvatakadzidza muchitsauko chakapfuura, Bhaibheri rinodana rufu kuti muvengi. Hapana mumwe wedu angarutiza kana kuti kurudzivisa. Vakawanda vedu takaona muvengi uyu achiuraya vanhu vataida chaizvo. Asi Jehovha ane simba zvikuru kupfuura rufu. Iye ndiye Mununuri ane rudo uyo akatoratidza kuti anogona kukunda muvengi uyu. Uye anovimbisa kuparadza zvachose muvengi uyu, irwo rufu. Bhaibheri rinodzidzisa kuti: “Muvengi wokupedzisira achaparadzwa ndirwo rufu.” (1 VaKorinde 15:26) Iwayo mashoko akanaka kwazvo!
3 Kutanga ngatimbokurukurei kuti muvengi uyu rufu anoita kuti tinzwe sei patinofirwa. Kuita izvi kuchatibatsira kunzwisisa chimwe chinhu chichaita kuti tifare. Unoona, Jehovha anopikira kuti vakafa vachararamazve. (Isaya 26:19) Vachadzoswa kuupenyu. Iyoyo ndiyo tariro yorumuko.
PANOFA MUNHU WATINODA
4. (a) Nei zvakaitwa naJesu pakafa munhu waaida zvichitidzidzisa nezvemanzwiro aJehovha? (b) Jesu akava noushamwari chaihwo hwakaita sei?
4 Wakambofirwa here nomunhu wawaida? Kurwadziwa, kushungurudzwa, uye kunzwa usingabatsiri zvingaita sezvisingatsungiririki. Panguva yakadaro, tinofanira kuverenga Shoko raMwari kuti tinyaradzwe. (2 VaKorinde 1:3, 4) Bhaibheri rinotibatsira kunzwisisa manzwiro anoita Jehovha uye Jesu pamusoro porufu. Jesu, uyo airatidza zvakakwana zvakaita Baba vake, aiziva kurwadza kunoita kufirwa nomumwe munhu. (Johani 14:9) Paaiva muJerusarema, Jesu aiwanzoshanyira Razaro nehanzvadzi dzake, Mariya naMarita, vaigara mutaundi raiva pedyo reBhetani. Vakava shamwari dzepedyo. Bhaibheri rinoti: “Jesu aida Marita nomunun’una wake naRazaro.” (Johani 11:5) Zvisinei, sezvatakadzidza muchitsauko chakapfuura, Razaro akafa.
5, 6. (a) Jesu akaita sei paaiva nemhuri uye shamwari dzaRazaro vakanga vachishungurudzika? (b) Nei kushungurudzika kwaJesu kuchitikurudzira?
5 Jesu akanzwa sei nokufirwa neshamwari yake? Nhoroondo yacho inotiudza kuti Jesu akaenda kuhama neshamwari dzaRazaro pavaishungurudzwa nokufirwa uku. Achivaona, Jesu akasiririswa kwazvo. “Akagomera neshungu, akanetseka.” Nhoroondo yacho inobva yati, “Jesu akasvimha misodzi.” (Johani 11:33, 35) Kushungurudzwa kwaJesu kwaireva here kuti akanga asina tariro? Kwete. Chokwadi, Jesu aiziva kuti chimwe chinhu chinoshamisa chakanga chava kuda kuitika. (Johani 11:3, 4) Kunyange zvakadaro, akanzwa kurwadziwa uye kushungurudzwa zvinokonzerwa norufu.
6 Neimwe nzira, kushungurudzwa kwaJesu kunotikurudzira. Kunotidzidzisa kuti Jesu naBaba vake, Jehovha, vanovenga rufu. Asi Jehovha Mwari anokwanisa kurwisa uye kukunda muvengi iyeye! Regai tione kuti Mwari akaita kuti Jesu agone kuitei.
“RAZARO, BUDA!”
7, 8. Nei kuvanhu vakanga vakatarira zvakaita sokuti pakanga pasisina tariro pamusoro paRazaro, asi Jesu akaitei?
7 Razaro akanga avigwa mubako, uye Jesu akakumbira kuti dombo rakanga rakavhara musuo waro ribviswe. Marita akaramba, nokuti pashure pemazuva mana, muviri waRazaro unofanira kuva wakanga wava kuora. (Johani 11:39) Nemaonero evanhu, pakanga pachine tariro yei?
8 Dombo racho rakabviswa, uye Jesu akashevedzera nenzwi guru kuti: “Razaro, buda!” Chii chakaitika? “Murume akanga akafa akabuda.” (Johani 11:43, 44) Ungafungidzira here kufara kwakaita vanhu vaiva ipapo? Pasinei nokuti Razaro akanga ari hanzvadzi yavo, hama, shamwari, kana kuti muvakidzani, ivo vaiziva kuti akanga afa. Asi heuno—murume mumwe chete iyeye aidiwa kwazvo—akanga amirazve pakati pavo. Izvozvo zvinofanira kuva zvakaita sezvisingadaviriki. Hapana mubvunzo kuti vakawanda vakambundira Razaro vachifara. Chokwadi kwaiva kukunda rufu kukuru!
9, 10. (a) Jesu akaratidza sei kwaibva simba rokumutsa Razaro? (b) Ndezvipi zvimwe zvakanakira kuverenga nhoroondo dzeBhaibheri dzorumuko?
9 Jesu haana kutaura kuti akanga aita chishamiso ichi chinoshamisa nesimba rake pachake. Paakanga achinyengetera asati ashevedzera kuna Razaro, akabudisa pachena kuti Jehovha ndiye akanga achizomumutsa. (Johani 11:41, 42) Iyi handiyo nguva chete iyo Jehovha akashandisa simba rake kumutsa munhu. Kumutswa kwaRazaro kunongova kumwe chete kwezvishamiso zvipfumbamwe zvakadai zvakanyorwa muShoko raMwari. * Zvinofadza kuverenga uye kudzidza nezvenhoroondo idzi. Dzinotidzidzisa kuti Mwari haasaruri, nokuti vanhu vacho vakamutswa vaisanganisira vaduku nevakuru, vanhurume nevanhukadzi, vaIsraeri uye asiri muIsraeri. Uye mufaro unotsanangurwa mundima idzi mukuru! Somuenzaniso, Jesu paakamutsa musikana muduku kubva kuvakafa, vabereki vake vakanga “vasingachabatiki nomufaro mukuru kwazvo.” (Mako 5:42) Chokwadi, Jehovha akanga avapa chikonzero chokufara chavaisazombofa vakakanganwa.
10 Chokwadi, vaya vakamutswa naJesu vakazofa zvakare. Izvi zvinoreva here kuti zvakanga zvisingabatsiri kuvamutsa? Kwete. Nhoroondo idzi dzeBhaibheri dzinosimbisa chokwadi chinokosha uye dzinoita kuti tive netariro.
KUDZIDZA KUBVA MUNHOROONDO DZORUMUKO
11. Nhoroondo yokumuka kwaRazaro inotibatsira sei kusimbisa chokwadi chakanyorwa pana Muparidzi 9:5?
11 Bhaibheri rinodzidzisa kuti vakafa “havana kana chavanoziva.” Havasi vapenyu uye havazivi kuti vari kupi. Nhoroondo yaRazaro inosimbisa izvi. Paakadzoka kuupenyu, Razaro akafadza vanhu nokurondedzera zvakaita kudenga here? Kana kuti akaita kuti vatye nenyaya dzinotyisa kwazvo dzehero inopisa here? Kwete. Bhaibheri harina mashoko akadaro akataurwa naRazaro. Mumazuva mana aakanga akafa, akanga asina ‘kana chaaiziva.’ (Muparidzi 9:5) Razaro akanga akangorara murufu.—Johani 11:11.
12. Nei tingava nechokwadi chokuti rumuko rwaRazaro rwakanyatsoitika?
12 Nhoroondo yaRazaro inotidzidzisawo kuti rumuko chinhu chaicho, kwete nganowo zvayo. Jesu akamutsa Razaro pamberi peboka rezvapupu zvakanga zvichiona. Kunyange vatungamiriri vechitendero, avo vaivenga Jesu, havana kuramba kuti chishamiso ichi chakanga chaitika. Asi vakati: “Toitei, nokuti munhu uyu [Jesu] anoita zviratidzo zvizhinji?” (Johani 11:47) Vanhu vakawanda vakaenda kunoona murume wacho akanga amutswa. Saka, vakawanda vavo vakatotenda muna Jesu. Vakaona pana Razaro uchapupu hwechokwadi hwokuti Jesu akanga atumwa naMwari. Uchapupu uhwu hwakanga huine simba zvikuru zvokuti vamwe vatungamiriri vechitendero vechiJudha vaiva nemwoyo yakaoma vakaronga kuuraya Jesu naRazaro.—Johani 11:53; 12:9-11.
13. Ndezvipi zvinoita kuti tidavire kuti zvechokwadi Jehovha anogona kumutsa vakafa?
13 Hazvina musoro here kubvuma kuti rumuko ndorwechokwadi? Kwete, nokuti Jesu akadzidzisa kuti nerimwe zuva “vaya vose vari mumakuva vachayeukwa,” vomutswa. (Johani 5:28) Jehovha ndiye Musiki woupenyu hwose. Zvinofanira kuva zvakaoma here kudavira kuti anogona kusikazve upenyu? Chokwadi, zvakawanda zvaizova nechokuita nokuyeuka kwaJehovha. Angayeuka here vadiwa vedu vakafa? Nyeredzi dzisingaverengeki dzakazadza matenga, asi Mwari anopa imwe neimwe zita! (Isaya 40:26) Saka Jehovha Mwari anogona kuyeuka zvose zvakanga zvakaita vadiwa vedu vakafa, uye anogona kuvadzosa kuupenyu.
14, 15. Sezvinoenzanisirwa nezvakataurwa naJobho, Jehovha anonzwa sei pamusoro pokudzosa vakafa kuupenyu?
14 Zvisinei, Jehovha anonzwa sei pamusoro pokumutsa vakafa? Bhaibheri rinodzidzisa kuti anoda chaizvo kumutsa vakafa. Murume akanga akatendeka ainzi Jobho akabvunza kuti: “Kana murume akagwinya akafa, angararamazve here?” Jobho akanga achitaura nezvokumirira ari muguva kusvika paizosvika nguva yokuti Mwari amuyeuke. Akati kuna Jehovha: “Muchashevedza, uye ini ndichakupindurai. Nokuti muchasuwa basa remaoko enyu.”—Jobho 14:13-15.
15 Chimbofunga nezvazvo! Jehovha anosuwa kudzosa vakafa kuupenyu. Izvi hazvinyevenutsi mwoyo here kuziva kuti Jehovha anonzwa saizvozvo? Asi zvakadini norumuko urwu rwomunguva yemberi? Ndivanaani vachamutswa, uye kupi?
“VAYA VOSE VARI MUMAKUVA”
16. Vakafa vachamutswa kuti vagare mumamiriro ezvinhu akaita sei?
16 Nhoroondo dziri muBhaibheri dzorumuko dzinotidzidzisa zvakawanda nezvorumuko ruchauya. Vanhu vakamutsirwa kuupenyu pasi pano chaipo vakavazve pamwe chete nevadiwa vavo. Rumuko rwomunguva yemberi ruchange rwakafanana—asi ruri nani zvikuru. Sezvatakadzidza muChitsauko 3, Mwari anoda kuti nyika yose ive paradhiso. Saka vakafa havazomutsirwi munyika izere nehondo, kuparwa kwemhosva, uye kurwara. Vachava nomukana wokurarama nokusingaperi pasi pano mumamiriro ezvinhu ane rugare nomufaro.
17. Rumuko ruchange rwakakura sei?
17 Ndivanaani vachamutswa? Jesu akati “vaya vose vari mumakuva vachayeukwa uye vachanzwa inzwi rake [Jesu], vobuda.” (Johani 5:28, 29) Nenzira yakafanana, Zvakazarurwa 20:13 inoti: “Gungwa rakabudisa vaya vakafa vakanga vari mariri, uye rufu neHadhesi zvakabudisa vakafa vakanga vari mazviri.” Shoko rokuti “Hadhesi” rinoreva guva revanhu vose. (Ona Mashoko Okuwedzera, mapeji 212-13.) Iri guva revanhu vose richabviswa vose varimo. Mabhiriyoni ose iwayo evanhu vakazorora imomo vachararamazve. Muapostora Pauro akati: “Kuchava nokumuka kwevakarurama nevasina kururama.” (Mabasa 24:15) Izvozvo zvinorevei?
18. Ndivanaani vanobatanidzwa pane “vakarurama” vachamutswa, uye tariro iyi ingakuitei iwe pachako?
18 “Vakarurama” vanosanganisira vanhu vakawanda vatinoverenga nezvavo muBhaibheri vakararama Jesu asati auya pasi pano. Ungafunga nezvaNoa, Abrahamu, Sara, Mosesi, Rute, Esteri, uye vamwe vakawanda. Vamwe vevarume nevakadzi ava vaiva nokutenda kwakasimba vanokurukurwa nezvavo muchitsauko 11 chaVaHebheru. Asi “vakarurama” vanosanganisirawo vashumiri vaJehovha vari kufa munguva yedu. Pamusana petariro yorumuko, isu tingasatya kufa.—VaHebheru 2:15.
19. “Vasina kururama” ndivanaani, uye mukana upi uyo Jehovha anovapa nenzira yomutsa?
19 Zvakadini nevanhu vose vasina kushumira kana kuti kuteerera Jehovha nokuti vaisamboziva nezvake? Mabhiriyoni aya e“vasina kururama” haazokanganwiki. Ivowo vachamutswa, vopiwa nguva yokuti vadzidze nezvaMwari wechokwadi uye yokuti vamushumire. Munguva yemakore ane chiuru, vakafa vachamutswa, vopiwa mukana wokubatana nevanhu vakatendeka vanenge vari pasi pano pakushumira Jehovha. Ichava nguva inofadza zvikuru. Nguva iyi ndiyo inonzi neBhaibheri Zuva Rokutongwa. *
20. Gehena chii, uye ndivanaani vanoenda imomo?
20 Izvi zvinoreva here kuti vanhu vose vakamborarama vachamutswa? Kwete. Bhaibheri rinotaura kuti vamwe vakafa vari mu“Gehena.” (Ruka 12:5) Gehena rakawana zita raro kubva padurunhuru remarara raiva kunze kweJerusarema rekare. Zvitunha nemarara zvaipisirwa imomo. Vakafa vaiva nemitumbi yaikandwa imomo vainzi nevaJudha havana kukodzera kuvigwa uye kuzomutswa. Saka Gehena chiratidzo chakakodzera chokuparadzwa nokusingaperi. Kunyange zvazvo Jesu achava nezvaachaitawo pakutongwa kwevapenyu nevakafa, Jehovha ndiye Mutongi wokupedzisira. (Mabasa 10:42) Haazombomutsi vaya vaanotonga kuti vakaipa uye vasingadi kuchinja.
KUMUTSIRWA KUENDA KUDENGA
21, 22. (a) Ndorupi rumwe rumuko ruripo? (b) Ndiani aiva wokutanga kumutsirwa kuupenyu hwomudzimu?
21 Bhaibheri rinotaurawo nezvorumwe rumuko, ruya rwokuva noupenyu sechisikwa chomudzimu kudenga. Muenzaniso mumwe chete worumuko urwu ndiwo wakanyorwa muBhaibheri, ruya rwaJesu Kristu.
22 Pashure pokunge Jesu aurayiwa somunhu, Jehovha haana kubvumira Mwanakomana Wake akatendeka kuti arambe ari muguva. (Pisarema 16:10; Mabasa 13:34, 35) Mwari akamutsa Jesu, asi kwete somunhu. Muapostora Petro anotsanangura kuti Kristu ‘akaurayiwa panyama, asi akaitwa mupenyu mumudzimu.’ (1 Petro 3:18) Chokwadi ichi chaiva chishamiso chikuru. Jesu akanga ava mupenyu zvakare somunhu womudzimu ane simba! (1 VaKorinde 15:3-6) Jesu ndiye akanga ari wokutanga kumutswa zvinokudzwa zvakadai. (Johani 3:13) Asi aisazova wokupedzisira.
23, 24. Ndivanaani vari mu“boka duku” raJesu, uye vachava vangani?
23 Achiziva kuti aizokurumidza kudzokera kudenga, Jesu akaudza vateveri vake vakatendeka kuti aizonova‘gadzirira nzvimbo’ ikoko. (Johani 14:2) Jesu akataura nezvevaya vanoenda kudenga se“boka duku” rake. (Ruka 12:32) Vangani vachava muboka iri duku revaKristu vakatendeka? Maererano naZvakazarurwa 14:1, muapostora Johani anoti: “Ndakaona, uye, tarira! Gwayana [Jesu Kristu] rimire paGomo reZiyoni, riine vane zviuru zvine zana nemakumi mana nezvina vakanga vaine zita raro nezita raBaba varo rakanyorwa pahuma dzavo.”
24 VaKristu ava vane 144 000, kusanganisira vaapostora vaJesu vakatendeka, vanomutsirwa kuupenyu hwokudenga. Rumuko rwavo runoitika rini? Muapostora Pauro akanyora kuti rwaizoitika munguva yokuvapo kwaKristu. (1 VaKorinde 15:23) Sezvauchadzidza muChitsauko 9, iye zvino tiri kurarama munguva iyoyo. Saka vaya vashomanana vasara vevane 144-000 vanofa munguva yedu vanobva vangomutsirwa kuupenyu hwokudenga. (1 VaKorinde 15:51-55) Zvisinei, vamwe vanhu vose vane tariro yokumutsirwa kuupenyu muParadhiso pasi pano munguva yemberi.
25. Chii chichakurukurwa muchitsauko chinotevera?
25 Chokwadi, Jehovha achakunda muvengi wedu rufu, uye ruchaparadzwa nokusingaperi! (Isaya 25:8) Asi, unganetseka kuti, ‘Vaya vachamutswa kuti vaende kudenga vachanoitei ikoko?’ Vachava vamwe vehurumende yoUmambo inoshamisa iri kudenga. Tichadzidza zvakawanda nezvehurumende iyoyo muchitsauko chinotevera.
^ ndima 9 Dzimwe nhoroondo dziri pana 1 Madzimambo 17:17-24; 2 Madzimambo 4:32-37; 13:20, 21; Mateu 28:5-7; Ruka 7:11-17; 8:40-56; Mabasa 9:36-42; uye Mab 20:7-12.
^ ndima 19 Kuti uwane mamwe mashoko pamusoro peZuva Rokutongwa uye zvichatongerwa vanhu, tapota ona Mashoko Okuwedzera, mapeji 213-15.


text:
VAVERENGI tinoda kuti mufembere, mutiudze kuti munhu uyu, uyo anove muimbi ane mukurumbira ndiani. Musapfuurwe neKwayedza resvondo rinouya kuti muzive kuti uyu ndiani. Vaverengi gumi vekutanga vachatumira mhinduro dzavo uye vakagona kuti muimbi uyu ndiani vachazviwanira maCD edambarefu idzva remuimbi iyeyu.
Tumirai mhinduro dzenyu panhamba dzinoti: +263 0714 200 007. – MUPEPETI.
Fembera-fembera tione!1
VAVERENGI tinoda kuti mufembere, mutiudze kuti munhu uyu, uyo anove muimbi ane mukurumbira ndiani. Musapfuurwe neKwayedza resvondo rinouya kuti muzive kuti uyu ndiani. Vaverengi gumi vekutanga vachatumira mhinduro dzavo uye vakagona kuti muimbi uyu ndiani vachazviwanira maCD edambarefu idzva remuimbi iyeyu.


text:
Mombe
Mombe (cattle in English) imhuka inopfuyiwa pamusha. Mombe dzinochengeterwa nyama, kurima, kutakura mutoro, mukaka, dehwe nzvimwewo. MuZimbabwe mombe ndihwo hupfumi hunokosheswa zvakanyanya zvikurusei kumaruwa. Mombe dzinoshandiswa pakuripa roora uye pamabiko nezvirango zvakasiyana-siyana.
MuZimbabwe mune mhando dzemombe dzinoti: Mashona; Ntuli; Afrikander; Jersey; Friesland; Hereford nedzimwewo.
Mombe ine nyanga dzinozunguzika inonzi ngwere. Mombe isina nyanga inonzi njuma kana kuti nzuma.
Tsumo[chinja | edit source]
- Chinokura usipo imombe munda unokura nokuvandurirwa.
- Mombe yestsiru manhenda waikama.
- Kana mombe dzakaungana dzakawanda zvakanyanya boka remombe iri rinonzi gumbi. Vamwe vatauri vanoti fanzwa.
Chitsamatore izita remhuri rinopiwa uyo anopingudza mombe dzava matore dzachembera. Pano kutsa (breaking, taming) zvinoreva kupingudza kuti mombe ikwanise kushandika nayo isinga pengereke.
Musambara zvinoreva hurefu huripo kubva pahuma kusvika pabesu panotangira muswe wemhuka.


text:
CHITSAUKO 14
Kuita Kuti Upenyu Hwenyu Hwemhuri Hufadze
Chii chinodiwa kuti uve murume akanaka?
Mukadzi angaitei kuti ave mudzimai anobudirira?
Ndezvipi zvinodiwa kuti munhu ave mubereki akanaka?
Vana vangabatsira sei kuita kuti upenyu hwemhuri hufadze?
1. Chii chinoita kuti pave noupenyu hwemhuri hunofadza?
JEHOVHA MWARI anoda kuti upenyu hwenyu hwemhuri hufadze. Shoko rake, Bhaibheri, rinoudza nhengo yoga yoga yemhuri zvokuita, richitsanangura basa iro Mwari anoda kuti mumwe nomumwe aite. Nhengo dzemhuri padzinoita mabasa adzo maererano nezano raMwari, migumisiro yacho inogutsa zvikuru. Jesu akati: “Vanofara vaya vanonzwa shoko raMwari vachirichengeta!”—Ruka 11:28.
2. Kufara kwemhuri kunobva pakuziva kwedu chii?
2 Kufara kwemhuri kunonyanya kubva pakuziva kwedu kuti mhuri yakatangwa naJehovha, uyo Jesu akadana kuti “Baba vedu.” (Mateu 6:9) Mhuri dzose dziri panyika dziripo nokuda kwaBaba vedu vokudenga—uye zvechokwadi vanoziva chinoita kuti mhuri dzifare. (VaEfeso 3:14, 15) Saka, Bhaibheri rinodzidzisei nezvebasa renhengo yoga yoga yemhuri?
MHURI YAKATANGWA NAMWARI
3. Bhaibheri rinotsanangura sei kutanga kwemhuri yevanhu, uye nei tichiziva kuti zvarinotaura ichokwadi?
3 Jehovha akasika vanhu vokutanga, Adhamu naEvha, akavabatanidza somurume nomudzimai. Akavaisa mumusha weparadhiso pasi pano wakanga wakanaka—munda weEdheni—akavaudza kuti vave nevana. “Berekai muwande, muzadze nyika,” akadaro Jehovha. (Genesisi 1:26-28; 2:18, 21-24) Iyi haisi nyayawo zvayo kana kuti ngano, nokuti Jesu akaratidza kuti zvinotaurwa naGenesisi pamusoro pokutanga kwakaita upenyu hwemhuri ichokwadi. (Mateu 19:4, 5) Kunyange zvazvo tichitarisana nematambudziko akawanda uye iye zvino upenyu husina kuita sezvaida Mwari kuti huve, ngationei kuti nei mhuri ichigona kufara.
4. (a) Nhengo yoga yoga yemhuri ingaitei kuti mhuri ifare? (b) Nei kudzidza nezvoupenyu hwaJesu kuchikosha zvikuru pakuita kuti mhuri ifare?
4 Nhengo yoga yoga yemhuri inogona kubatsira kuita kuti upenyu hwemhuri hufadze nokutevedzera Mwari mukuratidza rudo. (VaEfeso 5:1, 2) Zvisinei, tingatevedzera Mwari sei, isu tisingagoni kunyange kumuona? Tinogona kudzidza zvinoitwa naMwari nokuti akatuma Mwanakomana wake wedangwe kubva kudenga achiuya panyika. (Johani 1:14, 18) Paaiva panyika, Mwanakomana uyu, Jesu Kristu, akanyatsotevedzera Baba vake vokudenga zvokuti kuona uye kunzwa zvaitaurwa naJesu kwakanga kwakangofanana nokuva pamwe chete naJehovha uye kunzwa zvaaitaura. (Johani 14:9) Saka, nokudzidza nezvorudo rwakaratidzwa naJesu uye kutevera muenzaniso wake, mumwe nomumwe wedu anogona kubatsira kuita kuti upenyu hwemhuri hufadze zvikuru.
MUENZANISO NOKUDA KWEVARUME
5, 6. (a) Nzira iyo Jesu anobata nayo ungano inoratidza sei muenzaniso nokuda kwevarume? (b) Kuti munhu akanganwirwe zvivi anofanira kuitei?
5 Bhaibheri rinotaura kuti varume vanofanira kubata madzimai avo sokubata kwaiita Jesu vadzidzi vake. Funga zvinorayirwa neBhaibheri zvokuti: “Varume, rambai muchida madzimai enyu, Kristu zvaakadawo ungano, akazvipa nokuda kwayo . . . Saizvozvo varume vanofanira kuda madzimai avo semiviri yavo. Anoda mudzimai wake anozvida, nokuti hapana murume akambovenga nyama yake; asi anoipa zvokudya uye anoitarisira, sezvinoitirawo Kristu ungano.”—VaEfeso 5:23, 25-29.
6 Kuda kwaJesu ungano yake yevadzidzi kunoratidza muenzaniso wakakwana nokuda kwevarume. Jesu “akavada kusvikira kumugumo,” achibayira upenyu hwake nokuda kwavo, kunyange zvazvo vakanga vasina kukwana. (Johani 13:1; 15:13) Saizvozvowo, varume vanokurudzirwa kuti: “Rambai muchida madzimai enyu uye musaatsamwira kwazvo.” (VaKorose 3:19) Chii chichabatsira murume kushandisa zano rakadai, kunyanya kana mudzimai wake dzimwe nguva achikundikana kushandisa ungwaru? Anofanira kuyeuka kuti iye anokanganisawo uye zvaanofanira kuita kuti akanganwirwe naMwari. Anofanira kuitei? Anofanira kukanganwira vaya vanomutadzira, uye izvozvo zvinosanganisira mudzimai wake. Chokwadi, mudzimai wacho anofanira kuitawo saizvozvo. (Mateu 6:12, 14, 15) Unoona here nei vamwe vakataura kuti mhuri inobudirira mubatanidzwa wevanhu vaviri vanokanganwirana?
7. Jesu aifunga nezvechii, achiratidza muenzaniso upi nokuda kwevarume?
7 Varume vanofanirawo kucherechedza kuti Jesu aigara achiratidza kuva nehanya nevadzidzi vake. Aifunga nezvezvinhu zvavaisakwanisa uye zvavaida zvokunyama. Somuenzaniso, pavakanga vaneta, akati: “Uyai, imi, muri moga kunzvimbo isina vanhu muzorore zvishoma.” (Mako 6:30-32) Madzimai anofanirawo kufungwa nezvawo. Bhaibheri rinoarondedzera so“mudziyo usina simba” uyo varume vanorayirwa kuti va‘kudze.’ Nei? Nokuti varume nemadzimai vanowana “nyasha dzoupenyu dzisina kukodzera kuwanwa” pamwe chete. (1 Petro 3:7) Varume vanofanira kuyeuka kuti chinhu chinoita kuti munhu akoshe kuna Mwari kutendeka, kwete kuti munhurume kana kuti munhukadzi.—Pisarema 101:6.
8. (a) Murume “anoda mudzimai wake anozvida” sei? (b) Kuva “nyama imwe” kunorevei kumurume nomudzimai wake?
8 Bhaibheri rinotaura kuti murume “anoda mudzimai wake anozvida.” Izvi zvakadaro nokuti murume nomudzimai wake “havasisirizve vaviri, asi nyama imwe,” sezvakataurwa naJesu. (Mateu 19:6) Saka vanofanira kungorara pamwe chete ivo voga kwete nomumwe munhu. (Zvirevo 5:15-21; VaHebheru 13:4) Vanogona kuita izvi kana vachiratidza kuva nehanya kusina udyire pane zvinodiwa nomumwe. (1 VaKorinde 7:3-5) Chinokosha chiyeuchidzo ichi: “Hapana murume akambovenga nyama yake; asi anoipa zvokudya uye anoitarisira.” Varume vanofanira kuda madzimai avo sezvavanozviita, vachiyeuka kuti vanozvidavirira kumusoro wavo, Jesu Kristu.—VaEfeso 5:29; 1 VaKorinde 11:3.
9. Unhu hupi hwaJesu hunotaurwa pana VaFiripi 1:8, uye nei varume vachifanira kuratidza unhu uhwu kumadzimai avo?
9 Muapostora Pauro akataura nezvo‘rudo rukuru runa Kristu Jesu.’ (VaFiripi 1:8) Unyoro hwaJesu hwaiva unhu hwaizorodza, hwaifadza vakadzi vaya vakava vadzidzi vake. (Johani 20:1, 11-13, 16) Uye vakadzi vanoda chaizvo kudiwa nevarume vavo.
MUENZANISO NOKUDA KWEVAKADZI
10. Jesu anoratidza sei muenzaniso nokuda kwemadzimai?
10 Mhuri isangano, uye kuti ishande zvakanaka, inoda musoro. Kunyange Jesu ane Uya waanofanira kuzviisa pasi soMusoro wake. “Musoro waKristu ndiMwari,” “musoro womukadzi [zvaari] murume.” (1 VaKorinde 11:3) Kuzviisa pasi poumusoro hwaMwari kwaJesu muenzaniso wakanaka zvikuru, tose zvedu zvatiine musoro watinofanira kuzviisa pasi pawo.
11. Mudzimai anofanira kuva nemafungiro api pamusoro pomurume wake, uye mufambiro wake ungaguma nei?
11 Varume vasina kukwana vanokanganisa uye vanowanzotadza kuva misoro yemhuri inonzi ndiyo yakanaka. Saka, mudzimai anofanira kuitei? Haafaniri kuzvidza zvinoitwa nomurume wake kana kuti kuedza kutora umusoro hwake. Mudzimai anofanira kuyeuka kuti kuna Mwari, kuva munhu akanyarara uye munyoro kunokosha zvikuru. (1 Petro 3:4) Nokuratidza unhu hwakadaro, achazviona zviri nyore zvikuru kuzviisa pasi sezvinodiwa naMwari, kunyange mumamiriro ezvinhu anoedza. Uyezve, Bhaibheri rinoti: “Mudzimai anofanira kuremekedza murume wake kwazvo.” (VaEfeso 5:33) Asi zvakadini kana murume wacho asingabvumi Kristu soMusoro wake? Bhaibheri rinokurudzira madzimai kuti: “Zviisei pasi pevarume venyu, kuti kana paine vasingateereri shoko, muvawane nomufambiro wenyu pasina shoko rinotaurwa, nokuva kwavo zvapupu zvakaona mufambiro wenyu wakachena pamwe chete noruremekedzo rukuru.”—1 Petro 3:1, 2.
12. Nei zvisina kuipa kuti mudzimai ataure zvaanofunga nenzira yokuremekedza?
12 Zvisinei nokuti mudzimai anonamata pamwe chete nomurume wake kana kuti kwete, kana akataura zvaanofunga nokungwarira zvinosiyana nezvomurume wake, anenge asiri kuratidza kusaremekedza. Maonero ake angava akarurama, uye mhuri yose inogona kubatsirwa kana murume akamuteerera. Kunyange zvazvo Abrahamu asina kubvuma apo mudzimai wake Sara, akataura zvaibatsira pakugadzirisa rimwe dambudziko romumhuri, Mwari akamuudza kuti: “Teerera inzwi rake.” (Genesisi 21:9-12) Chokwadi, murume paanoita chisarudzo chokupedzisira chisingapesani nomutemo waMwari, mudzimai wake anoratidza kuzviisa pasi nokuchitsigira.—Mabasa 5:29; VaEfeso 5:24.
13. (a) Tito 2:4, 5 inokurudzira vakadzi vakaroorwa kuitei? (b) Bhaibheri rinotii nezvokuparadzana uye kurambana?
13 Pakuita basa rake, mudzimai anogona kuita zvakawanda pakutarisira mhuri. Somuenzaniso, Bhaibheri rinoratidza kuti vakadzi vakaroorwa vanofanira ‘kuda varume vavo, vana vavo, kuva nepfungwa dzakanaka, vakachena, vanoita mabasa epamba, vakanaka, vanozviisa pasi pevarume vavo.’ (Tito 2:4, 5) Mudzimai ane vana anoita saizvozvi achadiwa uye acharemekedzwa zvechigarire nemhuri yake. (Zvirevo 31:10, 28) Zvisinei, kuroorana zvakuri mubatanidzwa wevanhu vasina kukwana, mamwe mamiriro ezvinhu akanyanyisa angaguma nokuparadzana kana kuti kurambana. Bhaibheri rinobvumira kuti vanhu vaparadzane mune mamwe mamiriro ezvinhu. Asi, kuparadzana inyaya yakakomba, nokuti Bhaibheri rinopa zano rokuti: “Mudzimai haafaniri kubva kumurume wake; . . . uye murume haafaniri kusiya mudzimai wake.” (1 VaKorinde 7:10, 11) Uye ufeve chete hunoitwa nomumwe wavo ndihwo hunopa chikonzero chomuMagwaro chokurambana.—Mateu 19:9.
MUENZANISO WAKAKWANA NOKUDA KWEVABEREKI
14. Jesu akabata sei vana, uye vana vanodei kuvabereki vavo?
14 Jesu akaratidza muenzaniso wakakwana nokuda kwevabereki munzira yaakabata nayo vana. Vamwe pavakaedza kudzivisa vana kuuya kuna Jesu, iye akati: “Regai vana vaduku vauye kwandiri; musaedza kuvadzivisa.” Bhaibheri rinotaura kuti akabva “agumbatira vana mumaoko ake, akatanga kuvakomborera, achiisa maoko ake pavari.” (Mako 10:13-16) Sezvo Jesu akapedza nguva aine vana, iwe haufaniri kuitawo saizvozvo kuvanakomana nevanasikana vako here? Havangodi nguva yako shomanana, asi yakawanda. Unofanira kuwana nguva yokuvadzidzisa, nokuti izvozvo ndizvo izvo Jehovha anorayira vabereki kuti vaite.—Dheuteronomio 6:4-9.
15. Vabereki vangaitei kuti vadzivirire vana vavo?
15 Nyika ino zvairi kuramba ichiipa, vana vanoda vabereki vachavadzivirira pavanhu vanotsvaka kuita zvounzenza navo. Funga nzira iyo Jesu akadzivirira nayo vadzidzi vake, vaakadana norudo kuti “vana vaduku.” Paakasungwa uye ava kuda kunourayiwa, Jesu akaita kuti vakwanise kutiza. (Johani 13:33; 18:7-9) Somubereki, unofanira kungwarira kuedza kunoita Dhiyabhorosi kukuvadza vana vako. Unofanira kugara wavanyevera. * (1 Petro 5:8) Kuchengeteka kwavo mumuviri, pakunamata, uye mutsika hakuna kumbova pangozi zvakanyanya saiye zvino.
16. Vabereki vangadzidzei pane zvakaitwa naJesu nokusakwana kwevadzidzi vake?
16 Pausiku hwokupedzisira Jesu asati afa, vadzidzi vake vakaitirana nharo pamusoro pokuti ndiani aiva mukuru pakati pavo. Panzvimbo pokuvatsamwira, Jesu nenzira yorudo akaramba achivakumbira kuti vasadaro neshoko uye nomuenzaniso. (Ruka 22:24-27; Johani 13:3-8) Kana uri mubereki, unogona kuona here kutevera kwaungaita muenzaniso waJesu pakururamisa kwaunoita vana vako? Chokwadi, vanoda kurangwa, asi kunofanira kuitwa “zvakafanira” uye usina kutsamwa. Waisazoda kutaura usina kufunga ‘sokubaya kunoita bakatwa.’ (Jeremiya 30:11; Zvirevo 12:18) Kuranga kunofanira kuitwa zvokuti mwana wako anozoona kuti kwange kwakakodzera sei.—VaEfeso 6:4; VaHebheru 12:9-11.
MUENZANISO NOKUDA KWEVANA
17. Jesu akaratidza muenzaniso wakakwana nokuda kwevana munzira dzipi?
17 Vana vanogona kudzidza kuna Jesu here? Chokwadi, vanogona! Nomuenzaniso wake, Jesu akaratidza kuteerera vabereki kunofanira kuita vana. “Ndinotaura,” iye akadaro, “sokudzidziswa kwandakaitwa naBaba.” Akawedzera kuti: “Ndinogara ndichiita zvinhu zvinomufadza.” (Johani 8:28, 29) Jesu aiteerera Baba vake vokudenga, uye Bhaibheri rinoudza vana kuti vateerere vabereki vavo. (VaEfeso 6:1-3) Kunyange zvazvo Jesu akanga ari mwana akakwana, aiteerera vabereki vake vevanhu, Josefa naMariya, vakanga vasina kukwana. Chokwadi, izvozvo zvakaita kuti nhengo yoga yoga yemhuri yaJesu ifare!—Ruka 2:4, 5, 51, 52.
18. Nei Jesu aiteerera Baba vake vokudenga nguva dzose, uye ndiani anofara vana pavanoteerera vabereki vavo mazuva ano?
18 Vana vangaona here nzira idzo vangava saJesu zvakanyanya, voita kuti vabereki vavo vafare? Chokwadi, vaduku dzimwe nguva vangazviona zvakaoma kuteerera vabereki vavo, asi izvozvo ndizvo izvo Mwari anoda kuti vana vaite. (Zvirevo 1:8; 6:20) Jesu aiteerera Baba vake vokudenga nguva dzose, kunyange mumamiriro ezvinhu akaoma. Pane imwe nguva, Mwari paaida kuti Jesu aite chimwe chinhu chakanga chakaoma kwazvo, Jesu akati: “Bvisai kapu iyi [chimwe chinhu chaidiwa] kwandiri.” Kunyange zvakadaro, Jesu akaita zvakakumbirwa naMwari, nokuti aiziva kuti Baba vake vaiziva zvakanga zvakanakisisa. (Ruka 22:42) Nokudzidza kuteerera, vana vachaita kuti vabereki vavo naBaba vavo vokudenga vafare kwazvo. *—Zvirevo 23:22-25.
19. (a) Satani anoedza sei vana? (b) Maitiro akaipa evana angaitei kuvabereki?
19 Dhiyabhorosi akaedza Jesu, uye tinogona kuva nechokwadi chokuti achaedzawo vaduku kuti vaite zvakaipa. (Mateu 4:1-10) Satani Dhiyabhorosi anoshandisa kuda kufanana nevezera rako, uko kungave kwakaoma kuti urwise. Saka, zvinokosha zvikuru kuti vana varege kushamwaridzana nevanhu vanoita zvakaipa! (1 VaKorinde 15:33) Mwanasikana waJakobho ainzi Dhina aishamwaridzana nevaya vaisanamata Jehovha, uye izvi zvakaguma nematambudziko akawanda. (Genesisi 34:1, 2) Funga kuti mhuri yaizorwadziwa sei kudai imwe nhengo yayo yaizoita unzenza!—Zvirevo 17:21, 25.
CHINHU CHINOKOSHA CHINOITA KUTI MHURI IFARE
20. Kuti upenyu hwemhuri hufadze, nhengo yoga yoga yemhuri inofanira kuitei?
20 Matambudziko emhuri ari nyore kurarama nawo kana zano reBhaibheri rikashandiswa. Chokwadi, kushandisa zano rakadaro ndiko kunoita kuti mhuri ifare. Saka varume, idai madzimai enyu, uye abatei sokubatwa kunoitwa ungano naJesu. Madzimai, zviisei pasi poumusoro hwevarume venyu, uye teverai muenzaniso womukadzi anokwanisa anorondedzerwa pana Zvirevo 31:10-31. Vabereki, rovedzai vana venyu. (Zvirevo 22:6) Vanababa, ‘tungamirirai dzimba dzenyu zvakanaka.’ (1 Timoti 3:4, 5; 5:8) Uye vana, teererai vabereki venyu. (VaKorose 3:20) Mumhuri hapana akakwana, nokuti vose vanokanganisa. Naizvozvo zvininipisei, muchikumbirana ruregerero.
21. Itarisiro dzipi dzinoshamisa dziri mberi, uye tingava sei noupenyu hwemhuri hunofadza iye zvino?
21 Zvechokwadi, Bhaibheri rizere nemazano anokosha uye murayiridzo zvine chokuita noupenyu hwemhuri. Uyezve, rinotidzidzisa nezvenyika itsva yaMwari uye paradhiso yepasi pano inenge izere nevanhu vanofara vanonamata Jehovha. (Zvakazarurwa 21:3, 4) Chokwadi idzodzo itarisiro dzinoshamisa dziri mberi! Kunyange iye zvino, tinogona kuva noupenyu hwemhuri hunofadza nokushandisa mirayiridzo yaMwari iri muShoko rake, Bhaibheri.
^ ndima 15 Rubatsiro pakudzivirira vana runowanika muchitsauko 32 chebhuku rinonzi Dzidza Kumudzidzisi Mukuru, rakabudiswa neZvapupu zvaJehovha.
^ ndima 18 Kudai mubereki aizokumbira mwana kutyora mutemo waMwari, ipapo ndipo chete pazvaizova zvakarurama kuti mwana asateerere.—Mabasa 5:29.


text:
Nguva yeChirongwa Muvhuro-Chishanu Nguva dzeChinomwe Manheru 19:00 UTC Time: 1700 Nguva yeChirongwa 30 Tererai MP3 | Windows Media
-
-
Nguva yeChirongwa Muvhuro-Chishanu
Nguva dzeChinomwe Manheru 19:00
UTC Time: 1700
Nguva yeChirongwa 30
Tererai MP3 | Windows Media
-
- Musangano weUNGA Unotanga VaObama Vachiudza Pasi Rose Kuti Rirwise Hugandanga
- Nyanzvi Dzopembedza ZEC Panyaya yaVaGono
- Veruzhinji Vokurudzirwa Kuvhenekwa Gomarara Nguva Dzose
- VaBiti: Kusatambira Zviga zveIMF Kotadzisa Zimbabwe Kupihwa Zvikwereti Zvitsa
- UN Yozeya Kushanduka Kuri Kuita Mamiriro eKunze Pasi Rose
-


text:
Zvinyanye
Muchidzidzo cheMasvomhu, zvinyanye (extrema) izwi rinodudzira panogumira hukuru uye huduku hwemupimo uri kutaurwa nezvawo. Sokuti mvura inowanikwa pakati pezvinyanye zve 0-100o Celsius. Zvinyanye izita rapiwa richitora pakutaura kwemazuva ose patinoti "zvanyanya, zvanyanyisa kana kuti zvakanyanya - kuChirungu vachiti extreme or extremely". Kana totarisa humwe hweZvinyanye tinoti chinyanye (extremum, singular)
Nharire (Maximum) - iri izita rapiwa kududzira panogumira hukuru hwemupimo uri kutaurwa nezvawo. Sokuti muZimbabwe motokari dzinotenderwa nharire yemuchacha we 120 km/hr pamigwagwa mikuru. Mukutaura kwemazuva ose nharire inzvimbo yakakwirira, paive nemunhu airinda nyika yaShe achitarira kuti kune vavengi vanouya here.
Nhika (Minimum) - iri izita rapiwa kududzira panogumira huduku hwemupimo uri kutaurwa nezvawo. Sokuti hurumende inoronga kutara mari inotambiriswa vashandi ive panhika ye$150 pamwedzi. Pakutaura kwemazuva ose nhika inzvimbo iri pakadzika tichifananidza nenhraunda yenzvimbo iyoyo.


text:
WASHINGTON
—
Nhengo ina dzesangano reBulawayo Agenda dzakasungwa neMugovera kuVictoria Falls dzichinzi dzakatyora mutemo wePublic Order and Security Act, POSA, nekuita musangano pasina mvumo yemapurisa dzakabuda muhusungwa mushure mekubhadhara mari yechibatiso.
Nhengo idzi dzinoti Mmeli Dube, Butholezwe Nyathi, Ntobiyezansi Tozana na Thulani Moyo. Dube, Nyathi naTozana. Vose vanoshandira muBulawayo, uye vanzi vabhadhare zana remadhora pamunhu.
Asi VaMoyo, avo vanoshandira muVictoria Falls, vanzi abhadahare madhora makumi mashanu.
Sangano reZimbabwe Lawyers for Human Rights rashora mapurisa nekuramba achityora bumbiro remitemo idzva nekushandisa mutemo wePOSA warati unotyora Section 58 yebumbiro idzva remitemo yenyika.
Chikamu ichi chinoti vanhu vanofanira kusangana pasina kukanganiswa nemapurisa.
Mashoko aya atsinhirwa nesangano reCrisis in Zimbabwe Coalition uye sangano remu America, re Robert F. Kennedy Centre for Justice.
Gweta rinoshanda ne Zimbabwe Lawyers for Human Rights, VaLizwe Jamela, vanoti vana ava vakasungwa vachidzidzisa vanhu nezvekodzero dzavo.


text:
VECHIDUKU VANOBVUNZA KUTI
Ndingaitei Kana Ndichishungurudzwa?
Verengawo zvinotaurwa nevezera rako uyewo nemumwe mudzidzisi panyaya yokushungurudzwa, uye pindura mibvunzo ine chokuita nokushungurudzwa.
Kushungurudzwa inyaya hombe. Ongororo yakaitwa kuBritain yakaratidza kuti vechiduku vanopfuura 40 pa100 voga voga vanozviuraya kazhinji zvichikonzerwa nenyaya yokushungurudzwa.
Kushungurudzwa kuitwa sei?
Kushungurudzwa hakungogumiri pakurohwa chete. Kunogona kusanganisirawo zvinhu zvinotevera.
Kutukwa. Celine ane makore 20 anoti: “
Vasikana vanogona kutaura mashoko anorwadza.
Handifi ndakakanganwa kuwanzira kwavaindiita. Zvavaitaura zvaiita kuti ndizvione semunhu asingabatsiri uyewo asina kana chaanogona. Kurohwa kuri nani panzvimbo pokuudzwa mashoko anorwadza kudaro.”
Kusafarirwa nevamwe. Haley ane makore 18 anoti: “
Vandinodzidza navo vakatanga kutambira kure neni.
Panguva yelunch magariro avo aiva okusada kugara neni nokuti vaibva vazadza nzvimbo dzose. Ndakanetseka kwegore rose uye ndainodya ndiri kwangu ndoga.”
Mashoko okushungurudza anotumirwa paIndaneti. Daniel ane makore 14 anoti: “
Mashoko mashoma aunonyora pakombiyuta
anogona kushatisa mukurumbira wemumwe munhu, kunyange upenyu hwake hwose. Zvinoita sokuti kuwedzeredza, asi kutaura chokwadi zvinhu zvinoitika!” Izvi zvinosanganisira kutumira vamwe mapikicha anotsverudza kana kuti mameseji pafoni.
Sei vanhu vachishungurudza vamwe?
Izvi ndizvo zvimwe zvikonzero zvacho.
Ivowo vakamboshungurudzwawo. Mukomana wechiduku anonzi Antonio anoti: “
Ndakatanga kushungurudzawo vamwe pashure pokunge ini ndaoneswawo ndondo nevezera rangu ndichiitira kuti ndikwanewo pachikwata chevezera rangu.
Nekufamba kwenguva ndakazoona kuti zvandaiita zvakanga zvisina kunaka!”
Vanokura vachiona vanhu vane tsika dzisina kunaka. Bhuku rinonzi Life Strategies for Dealing With Bullies rakanyorwa naJay McGraw rinoti: “
Kazhinji chinoita kuti vechiduku vashungurudze vamwe . . . kuona zvinoitwa nevabereki vavo, vanamukoma nanasisi, kana kuti dzimwe hama.”
Vanonyepedzera kuzviita mabhuru asi ivo vane zviri kuvanetsa. Barbara Coloroso mubhuku raakanyora rinonzi The Bully, the Bullied, and the Bystander anoti: “
Vana vanoshungurudza vamwe vanozviita nechinangwa chokuda kuvharidzira kunetseka kana kuti matambudziko avanosangana nawo.”
Zvii zvinowanzoita kuti munhu ashungurudzwe?
Kuzviita zindoga. Vamwe vechiduku vasingafariri kushamwaridzana nevamwe vanozviita vanazindoga zvobva zvaita kuti zvive nyore kushungurudzwa nevamwe.
Kuonekwa sokunge kuti wakasiyana nevamwe. Vamwe vanoshungurudzwa nemhaka yezvikonzero zvakadai sechitarisiko chavo, rudzi, kana kuti chitendero chavanopinda, urema hwavainahwo.
Kusava nechivimbo pane zvaunoita. Vanoshungurudza vamwe vanogona kuzviona kuti nhingi anozvitarisira pasi. Vanhu vanozvitarisira pasi vari nyore kushungurudzwa nemhaka yokuti havagoniwo kusimudza musoro.
Zvii zvaungaita kana uchishungurudzwa?
Usaratidza kuti wagumburwa nazvo. Musikana anonzi Kylie anoti: “
Vanhu vanoshungurudza vamwe vanofara pavanoona kuti zvavakuitira zvakubata-bata. Kana ukaratidza kuti zvavakuitira hazvina kukubata-bata vanobva vasiyana newe.” Bhaibheri rinoti: “
Munhu akachenjera anoramba akadzikama kusvikira pakupedzisira.”—Zvirevo 29:11.
Usadzorera. Kudzorera kuchaita kuti dambudziko racho rikure pane kurigadzirisa. Bhaibheri rinoti: “
Musadzorera chakaipa nechakaipa kuna ani naani zvake.”—VaRoma 12:17; Zvirevo 24:19.
Usatambira pedyo nevanhu vanoshungurudza vamwe. Edza nepose paunogona kuti usatambira pedyo nevanhu vanoshungurudza vamwe.
—Zvirevo 22:3.
Ita zvinhu zvanga zvisingatarisirwi nemunhu ari kukushungurudza. Bhaibheri rinoti: “
Mhinduro, kana iri nyoro, inodzora kutsamwa.”—Zvirevo 15:1.
Ita zvinhu zvinosetsa. Somuenzaniso, kana ari kukushungurudza akakuwanzira achiti wakafuta, unogona kumupindura uchidadirira uchimuti, “
Kugarika wena!”
Ibva panzvimbo yacho. Nora ane makore 19 anoti: “
Kunyarara kunoratidza kuti wakura uye unofunga kudarika munhu ari kukushungurudza.
Zvinoratidza kuti unogona kuzvidzora, izvo zvisingagonekwi nemunhu ari kukushungurudza.”
Iva nechivimbo pane zvaunoita. Musikana anonzi Rita anoti: “
Vanhu vanoshungurudza vamwe vanozviona kuti uri kutya,
uye vanogona kushandisa mukana iwoyo kuita kuti usava nechivimbo pane zvaunoita.”
Udza mumwe munhu. Maererano neimwe ongororo, nhamba inodarika hafu yevanhu vanoshungurudzwa paIndaneti havamhan’ari zviri kuitika kwavari, zvimwe nemhaka yekuti vanonyara (kunyanya vakomana) kana kuti vanofunga kuti kushungurudzwa kwacho kunotozowedzera. Asi yeuka kuti vanoshungurudza vamwe vanonakidzwa nezvavari kuita kana pakasaita mumwe munhu ari kuzviziva. Kuudza mumwe munhu kunogona kukubatsira kuti urege kushungurudzwa.


text:
Ungada here kuverenga nyaya ino mumutauro we%%?
Hongu
Kwete
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
Hongu
Kwete
12 Yeukawo Musiki wako Mukuru+ mumazuva oujaya hwako,+ mazuva okutambudzika asati auya,+ kana kuti makore asati asvika pauchazoti: “Handizvifariri”;+
2 zuva nechiedza nomwedzi nenyeredzi zvisati zvasviba,+ uye makore asati adzokera, mvura ichizonaya;
3 pazuva rinodedera vachengeti veimba,+ varume vane simba vakotama,+ vakadzi vanokuya+ varega kushanda nokuti vava vashoma, vakadzi vanoona nepamahwindo+ vasvibirwa;
4 masuo akatarira kumugwagwa avharwa,+ kurira kweguyo pakunenge kwava kunzwikira pasi pasi,+ munhu omutswa nokurira kweshiri, uye vanasikana vose vorwiyo vava kunzwikira pasi pasi.+
5 Uyewo, vava kutya zvinhu zvakakwirira, munzira muine zvinovhundutsa. Muti womuarumondi watumbuka,+ hwiza yozvizvuzvurudza, uye muchero unonzi mukapabheri watsemuka, nokuti munhu ari kufamba achienda kuimba yake inogara kwenguva refu+ uye vanoungudza vafora vachitenderera vari mumugwagwa;+
6 tambo yesirivha isati yabviswa, ndiro yendarama isati yaputswa,+ chirongo chiri patsime chisati chapwanyika, uye chichereso chinomonererwa chomugodhi chisati chaparadzwa.
7 Pashure paizvozvo guruva rinodzokera kuivhu+ sezvarakanga rakaita uye simba roupenyu+ rinodzokera kuna Mwari+ wechokwadi akaripa.+
8 “Hazvina zvazvinombobatsira!” akadaro muunganidzi,+ “Zvinhu zvose hazvina zvazvinobatsira.”+
9 Kunze kwokuti muunganidzi akanga akachenjera,+ iye akaramba achidzidzisawo vanhu zivo,+ uye akafungisisa, akatsvakisisa,+ kuti aronge zvirevo zvizhinji.+
10 Muunganidzi akatsvaka kuti awane mashoko anofadza+ uye akatsvaka kunyora mashoko akarurama echokwadi.+
11 Mashoko evakachenjera akaita sezvokubayisa mombe,+ uye vaya vanounganidza mitsetse yemashoko vakaita sezvipikiri zvakaroverwa;+ akapiwa achibva kumufudzi mumwe chete.+
12 Kana chiri chinhu chero chipi zvacho kunze kweizvi, mwanakomana wangu, teerera kunyeverwa: Kuita mabhuku mazhinji hakuperi, uye kunyanya kuzvipira kwaari kunonetesa nyama.+
13 Pashure pokunge zvinhu zvose zvanzwiwa, mhedziso yenyaya yacho ndeiyi: Itya Mwari wechokwadi+ uchengete mirayiro yake.+ Nokuti izvi ndizvo zvose zvinosungirwa kuti munhu aite.
14 Nokuti Mwari wechokwadi achatonga mabasa emarudzi ose ane chokuita nezvinhu zvose zvakavanzika, zvingave zvakanaka kana kuti zvakaipa.+
© 2014 Watch Tower Bible and Tract Society of Pennsylvania.
|


text:
Kukashudza
Shoko rokuti kukashudza (fill up or become replete) rinotaura zvinoreva kuzadza kana kuguta.
Shoko iri rokuti kukashudza rakakosha pakuturikira dzinonzi complementary angles kuEnglish nokuti idzi dzinozadzana kusvika pa 90o yakarurama. Makonyo anokashudzana anowedzaniswa achipa gonyo re90o yakarurama
Vamwe vatauri vanoti kukoma
Tsika[chinja | edit source]
- Saga rakati kashu kuzara.
- Akamukashudza nedoro, kuti shutu.
- Kumabiko emuchato waChenjerai naChiedza takadya tikakoma.
- Akadya sadza dzamara akashuka


text:
Madhimoni Ariko Here Zvechokwadi?
Mhinduro yeBhaibheri
Hongu. Madhimoni ‘ingirozi dzakatadza,’ dzakapandukira Mwari. (2 Petro 2:4) Ngirozi yokutanga yakazviita dhimoni ndiSatani Dhiyabhorosi, uyo anonzi neBhaibheri “mutongi wemadhimoni.”—Mateu 12:24, 26.
Ngirozi dzakapanduka mumazuva aNoa
Bhaibheri rinotaura nezvengirozi dzakapanduka mafashamo emunguva yaNoa asati aitika richiti: “Vanakomana vaMwari wechokwadi vakaona vanasikana vevanhu, kuti vakanga vakanaka; vakatora madzimai, kureva ose avakasarudza.” (Genesisi 6:2) Ngirozi idzodzo dzakanga dzakaipa kana kuti dzakapanduka “dzakasiya nzvimbo yadzo yokugara yakakodzera” kudenga dzichibva dzazvichinja kuva vanhu venyama kuitira kuti dziite bonde nevakadzi.—Judha 6.
Mafashamo paakatanga, ngirozi idzi dzakapanduka dzakabva dzasiya miviri yenyama dzikabva dzadzokera kudenga. Asi Mwari akabva adzirambidza kuti dzibatane nemhuri yake. Chimwe chirango chadzakapiwa ndechokuti dzakanga dzisingachakwanisi zvekare kufa dzakazvichinja kuva vanhu venyama.—VaEfeso 6:11, 12.


text:
Tevedzera Kutenda Kwavo
Tingabatsirwa sei iye zvino nokudzidza nezvevarume nevakadzi vomuBhaibheri vaiva nokutenda?
Tsamba Inobva Kudare Rinodzora
Dare Rinodzora rinokukurudzira kuti unyatsobatsirwa nekuverenga uye kudzidza bhuku rino uri wega uye semhuri.
Sumo
Bhaibheri rine nyaya dzakawanda dzechokwadi dzevarume nevakadzi vakatendeka. Tingabatirwa sei nemienzaniso yavo?
ABHERI
“Kunyange Zvazvo Iye Akafa, Achiri Kutaura”
Chii chatingadzidza nezvaAbheri nokutenda kwake nepo pachingova nezvishomanana zvinotaurwa nezvake muBhaibheri?
NOA
“Akafamba naMwari Wechokwadi”
Noa nemudzimai wake vakasangana nematambudziko api pakurera vana vavo? Vakaratidza sei kutenda pakuvaka areka?
ABRAHAMU
“Baba Vevaya Vose Vanotenda”
Abrahamu akaratidza sei kutenda? Ungada kutevedzera kutenda kwaAbrahamu munzira dzipi?
RUTE
“Kwamunoenda Ndiko Kwandichaendawo”
Nei Rute ainge akagadzirira kusiya hama dzake nenyika yake? Unhu hupi hwaakaratidza hwakaita kuti adiwe naJehovha?
RUTE
“Mukadzi Akanaka Kwazvo”
Nei wanano yaRute naBhoazi ichikosha? Tingadzidzei kuna Rute naNaomi nezvemhuri?
HANA
Akadurura Mwoyo Wake Kuna Mwari Mumunyengetero
Kutenda kwaHana muna Jehovha kwakamubatsira kuti atsungirire mamiriro ezvinhu aiita seasingatsungiririki.
SAMUERI
“Akaramba Achikura Jehovha Ainaye”
Makurire akaita Samueri akanga akasiyana neevamwe vana pakudini? Chii chakaita kuti kutenda kwake kukure paaiva patebhenekeri?
SAMUERI
Akatsungirira Pasinei Nezvinhu Zvaiodza Mwoyo
Tose zvedu tinotarisana nenhamo uye zvinhu zvinoodza mwoyo zvinoedza kutenda kwedu. Kutsungirira kwaSamueri kunotidzidzisei?
ABHIGAIRI
Akaratidza Kungwara
Tingadzidzei kubva pamamiriro ezvinhu ewanano yaAbhigairi ainge akaoma?
ERIYA
Akatsigira Kunamata Kwakachena
Tingatevedzera sei Eriya patinenge tichitaura nevaya vasingabvumirani nezvinodzidziswa neBhaibheri?
ERIYA
Akarinda, Uye Akamirira
Eriya akaratidza sei kuti aiva munhu aigara achinyengetera paaimirira kuti Jehovha azadzise zvaakavimbisa?
ERIYA
Akanyaradzwa naMwari Wake
Zviitiko zvipi zvakaita kuti Eriya aore mwoyo zvikuru, zvokutosvika pakukumbira kuti afe?
JONA
Akadzidza Kubva Pazvikanganiso Zvake
Ungasiririswa here nokutya kwaiita Jona kubvuma basa raainge apiwa? Nyaya yake inotidzidzisa zvidzidzo zvinokosha nezvemwoyo murefu uye ngoni dzaJehovha.
JONA
Akadzidza Kuva Nengoni
Nyaya yaJona ingatibatsira sei kuti tizviongorore nokutendeseka?
ESTERI
Akadzivirira Vanhu vaMwari
Zvinoda kutenda uye ushingi kuti munhu aratidze rudo rwekuzvipira sezvakaita Esteri.
ESTERI
Akaratidza Uchenjeri, Ushingi Uye Kuzvipira
Esteri akaratidza sei kuzvipira achiitira Jehovha nevanhu vake?
MARIYA
“Tarirai! Murandasikana waJehovha!”
Kupindura kunoita Mariya ngirozi Gabrieri kunoratidzei nezvokutenda kwake? Mariya akaratidza humwe unhu hupi hunokosha?
MARIYA
‘Akaafungisisa Mumwoyo Make’
Zvakaitika kuna Mariya muBhetrehema zvakasimbisa kutenda kwake muzvipikirwa zvaJehovha.
JOSEFA
Akadzivirira, Akariritira Uye Akaramba Achiita Basa Rake
Josefa akadzivirira sei mhuri yake? Nei akaenda naMariya naJesu kuIjipiti?
MARITA
“Ndakatenda”
Marita akaratidza sei kutenda kunoshamisa kunyange panguva yaaishungurudzika?
PETRO
Akarwisana Nokutya Uye Nokusava Nechokwadi
Kusava nechokwadi kunogona kuva simba rinoparadza. Asi Petro akakurira kutya uye kusava nechokwadi kwaaiita pakutevera Jesu.
PETRO
Akanga Akavimbika Pasinei Nemiedzo
Kutenda kwaPetro kwakamubatsira sei kuti abvume kururamiswa naJesu?
PETRO
Akadzidza Kukanganwira Kubva Kuna Tenzi
Jesu akadzidzisei Petro nezvekukanganwira? Jesu akaratidza sei kuti ainge akanganwira Petro?
Mhedziso
Ungaramba sei uchisimbisa kutenda kwako uye kuita kuti tariro yako irambe yakajeka mupfungwa?
Chati Inoratidza Makore Akaitika Zvinhu
Chati inoratidza makore akaitika zvinhu uye mepu zvichakubatsira kufungidzira nguva yakararama vanhu vakatendeka ava vomuBhaibheri uye kuti vaigara kupi.


text:
Zviringani
Muzvidzidzo Masvomhu nePimanyika, zviringani (Coordinates KuEnglish) izwi rinoreva nhamba dzakarongeka dzinoverengwa kuchitevedzwa maAkiso akatarwa munharaunda iri kushandirwa. Nhamba idzi dzinoringanisa (align) nhambwe dzinoverengwa dzichitevedza maakiso anotarwa akarurama kuti tigone kudoma pane chimiso chiri kutsvakwa. Izvi zvinoreva kuti nhambwe mbiri idzi, dzinokwanisa kunongedza chimiso chimwechete, chiricho choga - ipapo toti zvaringana nokuti hapana kurasika. Tichinge tatara maakiso ane zviringani nenzira iyi tinenge tave neGumbapamwe reZviringani (Coordinates System). Ruzivo urwu rwakaunganidzwa naRené Descartes paakanyora Gumbapamwe reZviringani raDescartes (Cartesian Coordinates System).